Q=8	C=5	SS=3	LS=1	PS=0	DC=0	LC=0	SD=0	BS=7	G0=588	G1=140	G2=27	DLID=ber_Latn	BODY= Hiṛun neγ tudert n uṭiran\nYenna-yas Hiṛun : "Zwar ad k-d-meslayeγ γef tudert n win igelden akka am nekkini, riγ ula d nek ad iyi-d-temeslayeḍ γef tudert n win yettwagelden, am keččini.\nYenna-yas Simunidis : «D acu ara k-d-iniγ, a Hiṛun, γef tudert n win yettwagelden ? Ma yella meslayeγ-ak-d γef tudert-inu, ad ak-iniγ d akken ssneγ d acu iyi-d-igellun s zzhu, ssneγ d acu iyi-d-igellun s tnuγni. Zzhu d tnuγni ttasen-iyi-d tikwal di tγawsiwin ttwallint wallen, tikwal di ṣṣut n wayen i wumi ssellen imeẓẓuγen, tikwal deg wayen ttnalen ifasen, tikwal di lbenna n wuççi d tisit, tikwal deg uduṛ(1) n tγawsiwin, tikwal diγen di tayri. Ha d zzhu, ha d tanuγni. D tignatin. Ma yella d asemmiḍ d lḥammu, taẓeyt d tefses, teṛzeg d tiẓeṭ, taγert d tefsugt, wigi-nni meṛṛa ttḥulfuγ-asen s tfekka-inu. Yal tikelt m ara sen-ḥulfuγ, allaγ-iw ifeṛṛez gar-asent. Ifeṛṛez s wacu iyi-d-tgellu yal taγawsa, ma s zzhu neγ s tnuγni. Ifeṛṛez ma yella teduskel(2) tγawsa neγ tesgel(3), ma yella telha neγ diri-tt. Tignatin, ttḥulfuγ s yiman-inu, tignatin s tfekka-inu. Llant diγen tegnatin, ttḥulfuγ s yiman-inu d tfekka-inu γef tikelt. Zemreγ a d-iniγ, a Hiṛun, d akken ula d iḍes, tikwal igellu-d s uḥulfu yelhan, tikwal s uḥulfu n diri. Maca m ara yi-d-yeglu s uḥulfu yelhan, ur ẓriγ ara ayγer, ur ẓriγ ara melmi, ur ẓriγ ara amek. Di temsal-agi, a Hiṛun, ulac d acu i ssneγ. Wehhmeγ maḍi amek armi iḥulfuyen-agi n yiḍes mgaraden γef wid n takayin. Tikwal lfeṛḥ n yiḍes irennu-d γef lqeṛḥ n takayin, tikwal diγen d lqeṛḥ n takayin i d-irennun γef lfeṛḥ n yiḍes. Akken k-d-nniγ llina, d tignatin. »\nNuṭat : 1) Uduṛ : odeur, du latin odor. 2) Duskel : être difficile, du grec Duskolos. taduskelt : difficulté. 3) Sgel : faciliter. Tasgelt : facilité.\nYenna-yas Hiṛun : «Si tama-inu, a Simunidis, ur tuffiḍ d acu i ssneγ nig wannect-agi i d-tenniḍ akka. Nek a k-iniγ kifkif akk imdanen. Akka i s-d-tecfa yemma-s n ddunit. Kifkif akk ayen i ttḥulfun d wamek ittḥulfun yemdanen, am wid igelden, am wid yettwagelden. Nek, ad k-iniγ, a Simunidis, deg wannect-agi, ur temgarad ara tudert-nnsen. »\nYenna-yas Simunidis : "Nek a k-iniγ, a Hiṛun, ddunit n win yettwagelden d win igelden mgaradent. Mgaradent di zzhu d tnuγni, imi γef akken ttwaliγ, uffiγ d akken win igelden, zzhu-ines muqer annect muqret tnuγni n win yettwagelden, ma d tanuγni-ines meẓẓiyet annect meẓẓi zzhu n win yettwagelden. "\nYenna-yas Hiṛun : "Mačči akkagi i tella, a Simunidis, tewwi-yak-d a teẓreḍ d akken zzhu n win yettwagelden yiff zzhu n win igelden; akken ula d tanuγni, ttif xiṛ tin n win yettwagelden tin n win igelden."\nYenna-yas Simunidis : "Yewεeṛ akken ad amneγ ayagi d-tenniḍ akka, a Hiṛun. Ma dγa s tidett yella wannect-agi i d-tenniḍ, acimi ihi imdanen rran akk ad-uγalen d iṭiranen ? Acimi ḥaca imdanen i yzemren i yettuγalen d iṭiranen ? Acimi diγen agad yettwagelden ttrin akk ad gelden ?"\nYenna-yas Hiṛun : "S Dzus(1), a Simunidis, ar akka i yetella. Yerna tura ad a k-d-begneγ ayen akka k-d-nniγ. Tazwara, ad k-d-bduγ awal γef tmuγli, imi llina d kečč i d-ijebden awal fell-as d amezwaru. Γef tγawsiwin ijebden tamuγli-nneγ i γef riγ a k-d-bduγ awal. Imi ma yella nmeyyez i taluft-agi n tmuγli, ad anaf akken wid-nni igelden, neγ iṭiranen, ur ṭṭifen ara deg-s amkan yelhan. Imi win yettwagelden yezmer ad yinig ticki i s-yehwa. Ma yella tγawsa yuklalen tiẓri tella di tmurt nniḍen, tegra-yas-d kan ad yinig akken ad tt-id-iẓer. Ma yesla tella tmeγra anda nniḍen, tegra-yas-d kan ad yinig akken ad yikki. Degmi i k-d-tewwi akken ad teẓreḍ, a Simunidis, d akken win igelden, neγ aṭiran, netta, ur yezmir ara ad yinig melmi i s-yehwa. Ur yezmir ara ad yinig, ad yeğğ lecγal-is, imi ur yezmir ara ad ten-yettkel γef wiyiḍ. Aṭiran, yettagad ma yunag, ad s-iṛuḥ wetṛun-is (1). Ẓriγ triḍ a d-tiniḍ dagi d akken aṭiran ur yuḥwağ ara ad yinig, imi yezmer ad yaf akk ayen ira deg wexxam-is. Ẓriγ diγen triḍ a d-tiniḍ d akken s kra n wayen yelhan, yettaweḍ-d aṭiran γer wexxam mebla ma yunag. S Dzus, a Simunidis, ar annect-agi akk ar yella. Maca zzhu d-yettasen γer wexxam n uṭiran, γas akken qlil, yettselik-it akken ur yesw' ara."\nNuṭa : 1) Dzus : Zeus, du grec Zeos. 2) Atṛun/Itṛunen : trône(s), du grec Thronos.\nYenna-yas Simunidis : "Atan, a Hiṛun, a neg akka tettewtem di tmuγli. Ara teqqareḍ d akken s iṭiranen, ur tezmirem ara ad ttwalim ayen i wen-yehwan, melmi i wen-yehwa, maca, kunwi, s wid igelden, ur tessellem ara i yir ṣṣut. Tsellem ḥaca i lmuziga yelhan d wawal aẓidan. Ur tsellem ara i wid yesfuttuyen deg-wen. Werğin teslim i rregmat, imi yiwen mačči yezmer ad ken-yergem neγ ad issuγ fell-awen. Nek, dagi, a k-iniγ, a Hiṛun, ay arezg-nnwen !" Yenna-yas Hiṛun : "Amek almi d-tenniḍ anect-agi, a Simunidis? Teẓriḍ d akken aṭiran ur yezmir ara ad yamen wigad t-yettcekkiṛen, ladγa m ara illin zdat-es. Imi wigad-agi, ugar deg-sen, ammer a s-afen abrid, ad t-kksen. Amek i triḍ sakkin aṭiran ad yefṛeḥ m ara isel i wid t-yettcekkiṛen, imi yeẓra d akken ttnadin kan ad t-seγfalen ? - Yessen-iten. Yeẓra ur t-ḥemmlen ara. Yeẓra skiddiben kan fell-as. Yeẓra ttnadin kan ad awḍen taγawsa-nni gubṛen γer-s."\nYenna-yas Simunidis : "S tidett, a Hiṛun, acekkeṛ yelha kan ma d-yekk γer wemdan ilelli d wemdan yelhan. Maca yella wayen i deg tifem, kunwi s widak igelden, widak yettwagelden : wagi d lfeṛḥ tettafem deg učči d tissit. Γef akken ttwaliγ, ulac win itetten neγ itessen sennig-nnwen neγ axiṛ-nnwen."\nYenna-yas Hiṛun : "Ẓriγ ad iyi-d-tesiwḍed γer wannect-agi, a Simunidis. Ẓriγ aṭas i s-yeqqaren d akken iṭiranen, neγ widak igelden, tetten ḥaca ayen yelhan, tessen ḥaca ayen yelhan. Sliγ qarren-as lγaci d akken wid-nni igelden ugaren γer-sen wučči d tissit. Degmi s-ttγilen wagad yettwagelden d akken ayen yelhan, d ayen qlilen. Γur-sen diγen, γer wid yettwagelden, ayen qlilen yif aṭas ayen sεan di teṛba-nnsen. Atah γef acu iḥemmlen wagad yettwagelden ussan n tmeγriwin, imi di tmeγriwin, tetten, tessen akken iwata. Maca d acu ara ireğğu uṭiran di tmeγra ? Γer-s, netta, yal ass d tameγra. Ṭabla-ines tezga twerrek d učči d tissit. Degmi γer uṭiran, ussan akk kifkif-iten, d tameγra neγ mačči d tameγra. Rnu di temsalt n uggani, nek ad k-iniγ, a Simunidis, axiṛ win yettwagelden win igelden. Ayγer ? Win yettwagelden yettgani tameγra, yessaram ad yečč deg-s ayen yebγa; maca win igelden, netta, ur yettgani acemma. Degmi aṭiran ur yessin ara lfeṛḥ n uggani, imi yezga yeṛwa. Yerna akken qarren, m ara yagar lxiṛ, teshel tawant. Nekni, s iṭiranen, mazal ara naẓ γer ṭabla, d ayen neṛwa. Učči d tissit, degmi akken ugaren fell-aγ, uγalen ur sεin ara lbenna, uγalen ur aγ-sefṛaḥen ara. Win yettwagelden, winna, deg wakken icedha ad yečč ayen yelhan, ad tafeḍ ass-nni n tmeγra igellu-yas-id s waṭas n lfeṛḥ. Nek ad k-iniγ, a Simunidis, amen-iyi, učči d tissit, s tidett γer-sen lbenna, gellun-d s lfeṛḥ, maca ticki kan i ten-icedha wemdan."\nYenna-yas Simunidis : " Maca, a Hiṛun, ṭabla yeččuṛen tjebbed ugar n ṭabla i deg qlil wučči d tissit."\nYenna-yas Hiṛun : "Teẓriḍ d akken, a Simunidis, m ara tagar tγawsa, ur teseḍmaε ara."\nYenna-yas Simunidis : "S tidett, yella waya. "\nYenna-yas Hiṛun : "Ammer ad tγileḍ d akken wagad igelden ttazalen ugar wid yettwagelden γer ṭabla m ara d-tres."\nYenna-yas Simunidis : "Xaṭi. Nek ad k-iniγ, a Hiṛun, win igelden, deg wakken yugar fell-as wučči, s leεggez i iteddu γer ṭabla."\nYenna-yas Hiṛun : "S tidett, a Simunidis, γef ṭabla n win igelden yella kulec : llan iseqqiyen meṛṛiγen, llan wid qeṛiḥen, llan wid ṛzagen, llan wid semmumen, llan diγen wigad nniḍen."\nYenna-yas Simunidis : "Yerna annect-agi akk dirit i tezmert n wemdan."\nYenna-yas Hiṛun : "Yerna yessefk diγen, a Simunidis, ad teẓreḍ d akken ma yella di lqut n iṭiranen llan wannect-agi n isufar, nettara-ten akken ad neqqed ccehwa-nneγ, tinna akkenni tesseḥfa tiẓeṭ. Imi, ẓriγ nekkini, am keččini, d akken ticki yelluẓ wemdan, ur yeḥwağ ara isufar-agi meṛṛa di lqut-is. Akken qaṛṛen : "Asafar akk yelhan di lqut, d llaẓ."\nYenna-yas Simunidis : "Neγ iṛuma-nni (1) tettaram i tfekka-nwen, nek ad k-iniγ, a Hiṛun, d akken imdanen-nni yezgan γer ijufaṛ-nnwen, widak-nni ttfarasen rriḥa-nnsent ugar-nwen. Degmi iyi d-yettbanem s iṭiranen am winna akken yeččan ticert; mačči d winna akken tt-yeččan i yesraḥayen nnefs-is, d winna akkenni yettqeriben γur-es."\nNuṭa : Aṛuma/Iṛuma : parfum(S), du grec Aroma.\nYenna-yas Hiṛun : "Akka i tella, a Simunidis. Riγ ad d-rnuγ γef wawal-ik, d akken tiẓẓeṭ n telqimt tettilli anda yella llaẓ, mačči anda tella tawant. Win yelluẓen, a Simunidis, m ara yekker ad yečč, ayen yebγu yečč-it, ad t-yaf yesεa lbenna.\nYenna-yas Simunidis : "S tidett akk ayagi d-tenniḍ, a Hiṛun. Maca d acu i kun-yeğğan tḥemmlem ad tgeldem ? D acu i kun-yeğğan teggumam ad s-tebrum i tgelda ? Imi s kra n wayen i γef k-id-steqsaγ, tenniḍ-d d akken εyan deg-s iṭiranen. Maca tella yiwet n tγawsa akkenni, mazal ur tt-id-nuddir ara. D tayri. Nek ad k-iniγ, a Hiṛun, d tinna i kun-yeğğan teggumam ad tebrum i tgelda. Imi lfeṛḥ n tayri, ulac win i yzemren ad k-yini εyiγ deg-s, ladγa win igelden. Acuγer ? Imi win igelden yezmer ad yefren ccbaḥa s-yehwan, yezmer ad yennal tafekka i s-yehwan."\nYenna-yas Hiṛun : "Ula dagi ur d-tufiḍ ara, a Simunidis. Ad k-galleγ, ay amdakkul, ar d akken ula di tayri, ar γ-yif win yettwagelden. Qqaren medden d akken tasulya akk yelhan d tin d-yettillin gar twaculin timeqqranin, tidak-nni yesεan cci. Qqaren diγen d akken tisulya am tagi tettawi-d tawenza yelhan d waṭas n yiseγ i bab-is. Ssyen sakkin, tasulya tis-snat d tinna d-yettilin gar wergaz d tmeṭṭut d-yemsawan. Ma yella d tasulya taneggarut d tin d-yettilin gar wergaz igelden d tmeṭṭut yellan seddaw-as, ladγa tameṭṭut-nni ma tella d tigellilt. Nekni s iṭiranen, d taneggarut-agi i γ-d-iṣaḥen, a Simunidis. Tisulya-yagi, ttwallin-tt medden s yir tamuγli. Qqaren-as diri-tt. Maca aṭiran, a Simunidis, issefk-as ad yaγ tameṭṭut yellan seddaw-as - Wagi ma yella ur yuγ ara tabeṛṛanit. D acu diγen ma yella argaz yuγ tameṭṭut yellan seddaw-as, winna, taggara-ines, ara t-id-maggren ḥaca urfan d iγilifen. Imi γef akken ttwaliγ d akken ḥaca tameṭṭut i wumi meqqer yiseγ i yzemren ad k-tessefṛeḥ. Ulac lfeṛḥ deg usluffu n tseklafin (1) d tqeddacin. Yal tikkelt m ara tegneḍ yid-sent, ad tendemmeḍ. S tidett, a Simunidis, ulac ayen yellan sennig tayri. Ulac sennig-s ma yella terniḍ-as aεeqqar n tiselbi. Γef wayagi i nettri ilmeẓyen. Nettγil-as d akken ilmeẓyen ad γ-d-glun s tayri yugaren tinna nettaf γer tlawin. Maca tayri tekṛeh ad tezdeγ deg wul n uṭiran, a Simunidis. Rnu diγen mačči d tayri yellan γef udem n ufus i γ-yessefṛaḥen, d tinna akkenni ur nezmir ara a naweḍ, d tinna akken nettmenni, d tinna akken nessaram, d tinna akken nettargu. D tinna i γef yezza wul n yemdanen. D lekdeb, ur tezmireḍ ara ad tafeḍ lbenna deg waman, ma yella ur tfudeḍ ara. Akken tayri. Degmi i k-nniγ d akken win ur nessin ara tayri yelhan, ad t-tafeḍ werğin yessin lbenna-ines n tidett.\nNuṭa : Aseklaf/Iseklafen : esclave(s), du bas-latin slavus.\nSimunidis yenneqneq d taḍsa, yenna-yas : "D acu akka d-tenniḍ, a Hiṛun ? Triḍ a d-tiniḍ d akken teεyiḍ di tayri n yelmeẓyen ? Ur d-qqar ara ur tḥemmeleḍ ara Daykuk ? Ilemzi-nni i wumi ssawalen medden : "Aqcic uzyin" ?\nYenna-yas Hiṛun : "S Dzus, a Simunidis, ar ayen bγiγ ma d ayen i sεiγ. Ayen bγiγ d ayen ur zmireγ ara ad t-awḍeγ. S tidett, ḥemmleγ Dayluk, ḥemmleγ deg-s akk ayen yebγa wul-iw. Am nek, am yemdanen, teddeggir-iyi tfusi-inu(1) γer wayen akk icebḥen. Maca ayen bγiγ γer Dayluk d ayen nniḍen. D ayen ur yezmir ara ahat ad iyi-t-yefk. Tadukli-ines. D tinna i bγiγ γur-es. Bγiγ di tfekka-ines, a d-yeddu wul-is. Bγiγ ad iyi-d-yefk tafekka-ines s lebγi-ines. Ur bγiγ ara ad keṛheγ ayen lliγ ḥemmleγ-t γer-s. Bγiγ ad iyi-iḥemmel, mačči ad iyi-ttagad. Ẓriγ, yal tikkelt m ara t-nnaleγ ttendeṛṛayeγ, imi ẓriγ ḍurreγ-t. S tidett kan, m ara tekkseḍ taγawsa i yenimik-inek (2), ulac lfeṛḥ yugaren annect-nni; maca Dayluk mačči d inimik-inu, a Simunidis. Nek ad k-iniγ, ay amdakkul, ulac taγawsa ẓiden di ddunit am tin ara k-yefk winna k-iḥemmlen, s wul-is. D acu n lfeṛḥ yellan m ara tettemyexzarem kečč d wemdakkul-ik, ticki teẓriḍ d akken tettxelliseḍ γef yixezzuṛen-nni-ines ? Nek ad k-iniγ, a Simunidis, amdakkul ara tettxelliṣeḍ akken ad k-yefk tafekka-ines, ur telli lbenna ama deg tγimit yid-es, ama deg umeslay yid-es, ama deg yisteqsiyen-ines, ama di tririyin-ines ! Ulac. Ula d imenγi-nneγ yeččuṛ d aslufu d tẓidanin. Afaṛes di tfekka n yilemẓi ur k-nḥemmel ara, winna mačči d tayri, d tukerḍa. Win yettakren meqqar yettaf lferḥ deg wayen d-yuker d ṭṭeṛ-nni i yga i winna akken yuker, maca m ara tettεettibeḍ win tḥemmleḍ, yerna teẓriḍ netta ikeṛh-ik, yettγunfu-k, nek ad k-iniγ yewεeṛ. Yewεeṛ mačči d kra ! Wamag menwala, ma yella iqebl-it win iḥemmlen, iqbel ad t-yennal, ad yidir yid-s, winna imger-d ḥaca zzhu d lfeṛḥ di tayri-nni yesεa d winna akkenni i iḥemmel. Winna yeẓra d akken ma yeqbel winna i iḥemmel akken ad yilli yid-es, yeẓra d akken yeqbel s lebγi-ines. Ulac win i t-yefuṛsin. Maca aṭiran ur yezmir ara ad yammen d akken yella win t-iḥemmlen. Yeẓra d akken widak-nni akk i s-yettaγen awal, ttaγen-as awal s lxuf. Degmi i ulac win i yzemren ad s-tt-yandi i uṭiran, ḥaca widak-nni yettarran iman-nsen ḥemmlen-t.\nNuṭat : 1) Tafusi : Nature, du grec Phusis. 2) Inimik/Inimiken : ennemi(s), du latin inimicus.\nAkken yekfa ameslay-ines Hiṛun, yenṭeq γer-s Simunidis, yenna-yas : "Ayagi akk i d-tenniḍ, a Hiṛun, mazal ur iyi-iččuṛ ara tiṭ. Aṭas i ssneγ deg widak meqqren, am keččini, ur gin ara ccan i wučči d tissit d tayri. Maca ma yella wayen i deg tifem imdanen yettwagelden d annect-agi : ticki tram ad tgem kra, tzemrem ad tgem s uγiwel, imi γur-wen ttawilat yelhan. Γur-wen iεudiwen yettazzalen, ureγ, imilisen(1), ifla (2), ixxamen imeqqranen, ijeqduṛen n weẓref, syaγa... Rnu-yas i wannect-agi akk, γur-wen iqeddacen itewlen, widak-nni yessnen lecγal. Timseqqeft, tzemrem ad tgem ayen n dir i yinimiken-nwen d wayen yelhan i yemdukkal-nwen."\nNuṭa : 1) Amilis/Imilisen, soldat(s), du latin Miles. 2) Aflu/Ifla : Arme, du grec hoplon.\nYenna-yas Hiṛun : "Ma nniγ-ak taṭiṛanit tettara allen, ahat ur skadbeγ ara. Imi γef wakken ttwaliγ, imdanen ttektilin s wallen lferḥ d lqerḥ n wiyiḍ. Degmi taṭiṛanit i tḥemmel ad d-tesken d acu i tesεa, γef wayagi i t-id-tfetter akken ad t-walin lγaci. S tidett, aṭiran yeskanay-asen-d i lγaci ḥaca ayen iceεεlen, maca, deg wul-is, yettefar-asen ayen t-iqeṛḥen. D ul akk ay d tidett, a Simunidis, imi dinna i yezdeγ lfeṛḥ d lqeṛḥ n yemdanen. Ma yella annect-agi yedreg i yemdanen, ur wehhmeγ ara; maca keččini, a Simunidis, keččini yettwalin tiγawsiwin s wallaγ-ik, mačči s wallen-ik, amek akken ! Nek, γur-i, γef akken ssneγ d wakken ttwalliγ, ad k-galleγ, a Simunidis, ar d akken aṭiran ma yerbeḥ yiwet, imi amur-is meẓẓi deg wayen yelhan, meqqer deg wayen n diri. Neẓra akk d akken talwit tettawi-d ayen yelhan i wemdan, maca aṭiran werğin tt-yuffi. M ara tekker lgirra, dinna dγa, d netta akk i yettendeṛayen. Wigad yettwagelden, m ara d-taweḍ lgirra, m ara d-yekcem inimik γer tmurt-nnsen, s tidett, d nutni i d-yettaf d imezwura deg webrid-is. Maca m ara kecmen γer daxel n tčiṭa(1), m ara ffren deffir leswaṛ-is, dinna, ad ten-tafeḍ ddurin. Aṭiran, netta, imiren akk i tcudd fell-as. Imi d netta i ylaqen ad imagger inekcamen-nni. Wagi ma yella wwḍen-t-id γer tmurt-is. Imi ugar n tegnatin, ad t-tafeḍ di tmura-nniḍen, i yxeddem lgirra. Aṭiran yezga lmut γef yiri-s, ama di beṛṛa, am sdaxel n wexxam-is. Acimi ? Imi m ara tekfu lgirra, imdanen yettwagelden ttafen-d iman-nnsen di talwit. Ttuγalen γer yexxamen-nnsen, γer lecγal-nnsen. Aṭiran, netta, ur yeggan ara. Yezga iεus γef yiman-is. Werğin yethenna yexf-is. Aṭiran, γur-es aṭas n inimiken. Γur-es inimiken di beṛṛa, γur-es inimiken s ddaxel. M ur t-yezgil ara umezwaru, ad t-yawi uneggaru.\nNuṭa : Tačiṭa/Tičiṭa : cité(s), de l'italien Città.\n"Tella lgirra i txeddem tmurt mgal tayeḍ, tella diγen lgirra i yxeddmen iṭiranen mgal igduden-nnsen. Lgirrat-agi, i snat, ulac tin i yzeglen aṭiran. I snat ttḍuṛunt-ett. Degmi i k-nniγ aṭiran werğin yessin d acu i d talwit.\nS tidett, m ara teẓdem tmurt γef tayeḍ, ad tafeḍ imawlan n tmurt-nni i γef d-ẓedmen, am win igelden am win yettwagelden, dduklen. Mugren akken lmut, imi ẓran ma yella wexṛen, ad grin, i sin, am uṭiran am wegdud-ines, di yir tagnitt. Maca m ara tfak lgirra gar snat n tmura-yagi, m ara d-teγli talwit, ad tafeḍ lfeṛḥ-nni i s d-gellu tgara n lgirra-nni ur terzi yara aṭiran.\nTicki ara tfak lgirra, rnu yiwet n tmurt tugar tayeḍ, ad tafeḍ imezdaγ n tmurt-nni akken irebḥen, ssekṛen di lfeṛḥ. Ad kkren ad gen tameγra, ad bdun sakkin ttalsen-d amek i rran inimiken-nnsen γer deffir, amek i ten-seḍwin, acḥal i nγan deg-sen, amek i ten-srewlen... Deg wakken ten-yeεğeb lḥal, ad ten-tefeḍ maḍi shetrifen. Ad tafeḍ deg wayen d-qarren, ayen yernan yugar ayen yellan. Maca d tameγra. Zemren ad zzuxen. Feṛḥen imi rebḥen lgirra. Feṛḥen imi nγan. Feṛḥen imi d-ggran. Feṛḥen s wayen gan. Feṛḥen imi selken tamurt-nnsen. Feṛḥen s yiseγ-nni sen-d-yewwi imenγi. M ara sen-tesleḍ, m ara k-d-ḥttben ayen nγan, ad tafeḍ tamurt-nni ukud nuγen ur tesεi yara annect-nni imezdaγ.\nMaca di talwit, aṭiran, netta, issefk-as ad d-yezzi γer inimiken-nni-ines n ddaxel, widak-nni s-yettandin tiqulaεin akken ad t-γeḍlen. Rnu ula d widak-nni, im ara ten-ineγ uṭiran, ad t-tafeḍ yenuγna. Yenuγna imi d arraw n tmurt-is. Ad t-tafeḍ tezza tasa-s. Γas akkenni terra-t tmara akken ad ten-ineγ, maca ul-is ad tafeḍ yenuγna. Yerna m ara ten-ineγ, ilaq-as diγen ad qabel agdud-ines. Ilaq ad s-yeskideb. Ilaq-as ad s-yinni acimi i ten-yenγa. Ilaq ad d-iger fell-asen lekdeb. Ilaq ad yesimen agdud-nni-ines d akken mačči d netta i ten-yekksen. Ilaq-as ad t-yesimen d akken widak-nni akken yenγa d inimiken n tmurt, d inimiken n wegdud. Ilaq-as ad sen-d-yaf tacrurt, imi yeẓra d akken ayen akken yexdem diri-t. Yerna, aṭiran, γas yenγa widak-nni yebγan ad t-kksen, azekka-nni kan, ad d-kkren wiyaḍ. Degmi i k-nniγ, a Simunidis, aṭiran werğin yuffi lehna. Yezga yundi. Yezga d lgirra.\nYenna-yas Simunidis : "I tura ma nezzi-d γer tdukli. Tinna yezdin iṭiranen d yemdanen nniḍen."\nYenna-yas Hiṛun : "Tazwara, tewwi-yaγ-d ad nẓer ma yella tadukli d taγawsa i d-igellun s wayen yelhan i bab-is neγ ala. Nek, ad k-iniγ, a Simunidis, tadukli telha ticki amdan yettwaḥemmel s tidett. Dinna ad tafeḍ imdanen-nni t-iḥemmlen ḥemmlen ad illin yid-es, ḥemmlen ad t-wallin, ḥemmlen ad qesṛen yid-es. Ticki ulac-it, amek akkenni, ad s-tiniḍ texla ddunit. Ad ten-tafeḍ steqsayen fell-as, ttnadin fell-as. Ma yella yunag, ad ten-tafeḍ uysen ad d-yass. Asmi ara d-yass sakkin, ad ṛuḥen ad t-maggren s abrid. Γer yemdanen-agi, s tidett, tadukli, γur-es azal meqqar. M ara yefṛeḥ win ḥemmlen, ad feṛḥen yid-es; ma yella yenuγna, ad bedden γur-es. Ur t-ttağğan ara weḥd-es. Tadukli am tagi, ulac ayen yellan sennig-s. Ulac anwa ur tt-nebγin ara. Igduden ssnen azal-is. Di tčiṭa, agad-nni tent-izedγen, d tadukli i ten-yezdin. D nettat i d lsas n tčiṭa d yexxamen. Di tčiṭa-yagi, irgazen yeṭṭafaṛen tilawin n wiyaḍ, widak-nni, ḥesben-ten imezdaγ n tčiṭa-yagi d inimiken-nnsen. Imi γer imezdaγ-agi, win ara yawḍen tameṭṭut n wayeḍ, winna yeṛza tadukli yellan gar tmeṭṭut-nni d wergaz-is. Yeṛza tadukli n twacult n tmeṭṭut-nni yewweḍ akken. Ur tturaren ara ikiwisen n tčiṭa s tdukli n twacult. Nek, ad k-iniγ, a Simunidis, tadukli telha. M ara yettwaḥemmel yiwen, ad tafeḍ ḥaca ayen yelhan i s-d-t-ttawi tduli-nni, ama sγur idiyusen(1), ama sγur imdanen. Maca tadukli yelhan, am tγawsiwin nniḍen yelhan, ur d-ttṣaḥ ara iṭiranen. Tura ma yella ur tumineḍ ara s tmuγli-yagi k-d-fkiγ, attan tmuγli nniḍen.\nNenna-d yakkan d akken tadukli yelhan d tinna yebnan γef tidett, am tinna yellan gar wergaz d tmeṭṭut yemseḥmalen, gar imawlan d warraw--nsen, gar watmaten, gar yemdanen yelhan. Tidukliyin-agi meṛṛa bnant γef laman d nniya. Maca tidukliyin, ma tmeyzeḍ, ad tent-tafeḍ ğehdent kan γer yemdanen yettwagelden, mačči γer iṭiranen, neγ ar wid igelden. Gar iṭiranen, d ayen tezṛiḍ, acḥal d aṭiran i yenγan arraw-is; acḥal d ageldun i yenγan imawlan-is; acḥal d aṭiran i yenγan atmaten-is d yesetmat-as; acḥal d win nγan yemdukkal-is d temdukkal-is. Γer iṭiranen tezga lmut. Zgan ttemsenγan γef atṛun. Nek, ad k-iniγ, a Simunidis, imdanen itezzin γef uṭiran, γas ma yella sufella iḥettem-iten lqanun akken ad d-sbanen iman-nnsen ḥemmlen-t, sdaxel, ulawen-nnsen, zgan kman fell-as."\nNuṭat : Adiyus/Idiyusen : dieu(x), du latin Deus.\n"Dγa ma tewweḍeḍ-d γer temsalt n laman, terwi. Imi amdan ukud ur sεin ara yemdanen laman, neγ amdan ur yesεin ara d yemdanen laman, winna ur s-d-yegguri wara. D acu i d-yegguran, a Simunidis, ma yella ur nesε' ara laman d yemdanen ukud nettidir ? D acu n tiẓet i yellan di tudert n wergaz d tmeṭṭut ma yella ulac gar-asen laman ? Amek i triḍ ad s-tmul i uqeddac deg wexxam-nni deg i yeqqeddec ma yella bab n wexxam-nni ur yesε' ara yid-es laman ? Akka, a Simunidis. Axxam i deg ulac laman, werğin yuffi iman-is. Axxam i deg ulac laman i t-yeggunin d nnger. Laman, a Simunidis, ad t-tafeḍ kan γer yemdanen yettwagelden, mačči γer iṭiranen. Aṭiran, netta, yezga iεus. Ur yesεi laman d yiwen. Ma tewwi-t ciṭuḥ kan akka tiṭ-is, ad t-tawi lmut. Yezga tiṭ-ines telli. Ur s-ilaq ara ad igen. Ula m ara yaẓ γer ṭabla akken ad yečč lqut neγ ad isew aman, ilaq-as ad yezwer yiwen deg iqeddacen-ines akken ad yeεreḍ lqut-nni d waman-nni ma ulac deg-sen mseblu."\n" Teẓriḍ, a Simunidis, d akken yal tamurt γur-es aṭas n wazal γer imezdaγ-ines. Maca d acu i yezdin imezdaγ-nni ? D acu i ten-yesdukklen akken ad idiren akkenni ? D laman. Imezdaγ n tmura ttmesdarayen γef lmut; ttemεawanen di ccγel; temεawanen gar-asen mgal iseklafen-nnsen d inimiken-nnsen; ttemεawanen mgal imakaren d wid ineqqen. Imezdaγ n tmura gan leqwanen i yal taγawsa. Ulac akk d acu i yzemren ad sen-yekcem gar-asen akken ad ten-yerwi. Imezdaγ-agi, m ara ineγ yiwen tamgerṭ, ad ten-tafeḍ senden-t, ulac akk win yettmeslayen yid-es. Geddlen-t. Ssuffuγen-t di tmesfrakt-nsen, di ttufiq-nsen. Ur t-ttağğan ara ad yekcem ula γer wades(1) n idiyusen(2)-nsen. Atah d acu i yeḍeṛṛun d win yenγan akiwis (3), di tčiṭa-yagi. Maca, aṭiran neγ win igelden, win ara t-yenγen, ad yali aṭas ccan-is γer yemdanen. Ula d imdukkal n uṭiran-nni, widak nni yallan gelden yid-es zik-nni, ula d nutni, ad ten-tafeḍ beddlen afurk. Nekkṛen-t. Qarren-as akk "ccah deg-s!" - Im ara ineγ yiwen aṭiran, ad tafeḍ takiwist (4) n tmurt-nni ur tneffu ara winna t-yenγan. Ur t-tḥetteb ara yenγa tamgerṭ. Ad kkren maḍi ad t-smuγren, ad t-rren d akiwis amezwaru n tmurt-nni. Ma d asmi ara yemmet, ad tafeḍ at-tmurt-nni gan-as igelma (5) deg izenqan n tčiṭa-nnsen."\nNuṭat : 1) Ades/Idsen : temple, du latin Aedes. 2) Adiyus/Idiyusen : dieu(x), du latin deus. 3) Akiwis/Ikiwisen : citoyen, du latin Civis. 4) Takiwist : Etat, du latin Civitas. 5) Agelma/igelma : statue, du grec Agalma.\n"Ẓriγ diγen tettγileḍ d akken aṭiran, γur-es kulec. Teqqareḍ-as ulac akk d acu i t-ixuṣen. Tettγileḍ-as aṭiran, γur-es cci, yerna yettaf deg-s lfeṛḥ-is. Nek, ad k-iniγ, a Simunidis, ma yella tettγileḍ-as akkagi, aqla-k tecḍeḍ aṭas. Wali atlit (1), ifeṛṛeḥ kan m ara yernu atlit nniḍen am netta deg wennar n turart. Dinna yettḥulfu i lfeṛḥ. Maca werğin yefṛiḥ m ara yagar win ur nessin ara ad yennaγ. Akken diγen aṭiran, ur t-id-tecqi yara ma yella yugar di cci widak-nni i γef yegled, maca tiṭ-ines tezga γer iṭiranen nniḍen. Widak-nni, yettagad ad t-agaren di cci.\nNuṭat : 1) Atlit/Itliten : athlète, du grec Athlitis.\nAla, ammer ad tγileḍ diγen, a Simunidis, d akken aṭiran yeseṛway lebγi-s ugar n widak-nni i γef yegled akken. Win yettwagelden ifeṛṛeḥ ma yesεu axxam, tawacult, iger, ixef neγ sin d uqeddac. Akken ad ten-yesεu, ilaq-as kan ad yexdem. Maca aṭiran akken ad yeṛwu, ilaq-as ad yesεu timura, tičiṭa, ifaliyen (1). Yerna wigi, akken ad ten-yesεu, ilaq-as ad yeg lgirrat. Lgirrat, d ayen teẓriḍ, γlayit. Degmi i yezga uṭiran yuḥwağ idrimen. Degmi i k-nniγ, a Simunidis, aṭiran ulac igellil t-yugaren. Ayen yebγu yesεu-t, ad k-yini drus. Ur iregg' ara akk. Yugar tasraft. Yezga yelluẓ. Win yettwagelden ifeṛṛeḥ s wayen d-yessayes. Aṭiran, netta, yezga d ṭṭmeε. Yezga ira ad yesεu ayen d-saysen wiyaḍ. Qarren d akken tiγawsiwin iwulmen ur cuddent ara γer wayen yesεa wemdan. Tiγawsiwin iwulmen, ammer d lebγi, d ayen kan yuḥwağ wemdan. Degmi amdan yettwagelden yezmer ad yefṛeḥ ma yella γur-es tiγawsiwin i yezmer ad yesexdem. Akken qarren : "Lefsad d ayen yellan sennig wayen ilaqen, lexṣas d ayen ulac seddaw wayen ilaqen." - Degmi, aṭiran, γas yella yugar cci widak-nni i γef yegled, maca yettṣerif γef tγawsiwin ugar-nnsen. Anda akken win yettwagelden yezmer ad yeg tilisa i ufus-is, aṭiran, netta, ur yezmir ara. Imi yuḥwağ aṭas n yedrimen : ilaq-as ad ixelleṣ widak-nni iqeddcen fell-as, widak-nni yettεassan fell-as, widak-nni yettazen γer lgirrat... Aṭiran yeẓra d akken ḥaca idrimen i yezemren a t-selken. Atah tura acimi ur yezmir ara ad yesenγes deg uṣeref. Yettagad γef uqerruy-is. Rnu diγen, ma nger tamawt γer tudert n win yettwagelden, ma yella yesayas-d lqut-is s tidi-s, yesεa akk ayen yuḥwağ, nek, ak-iniγ, a Simunidis, d winna i d ameṛkanti. Wamag aṭiran, ulac agellil t-yugaren. Aṭiran, s kra n wayen yesεa, n tukerḍa, d ayen d-ssaysen wiyaḍ. Aṭiran, s tidett, yuttuγaḍ, a Simunidis. Ulac igellil am netta. "\nNuṭa : 1) Afali/Ifaliyen : Palais, du latin palatium.\n"A k-d-iniγ diγen taluft nniḍen, a Simunidis, tagi dγa tugar-itent akk. Iṭiranen ssnen imdanen yelhan, ssnen imdanen yessnen, ssnen imdanen yesεan azal, ẓran anda llan, maca ur ten-id-ṣaḥen ara. Imdanen yelhan regglen γef iṭiranen. Rnu iṭiranen, degmi ur zmiren ara ad aγen imdanen yelhan, dγa ssemẓayen-ten, axaṭer ttaggaden-ten. Ttaggaden anda skanayen s tmusni-nnsen tilelli i wegdud. Degmi ten-ttagaden, ur gganen ara ḥacama kksen-ten. Maca zwar ad ten-kksen, ilaq ad sen-simsen. Aṭiran yettkel γef wid ineqqen d iqeddacen-is. S wiggini i yesarwat. S wigini i ineq timegraḍ. Aṭiran ur ixeddem ara d yemdanen yelhan, ixeddem d yir imdanen, am at-tmegraḍ, d imakaren d iqeddacen. Atah d acu i d-iṣaḥen aṭiran. Wigi yesεa yid-sen laman, imi wigini ur bγin ara ad tbeddel. Wigini ttagaden ad idiren di tmurt ideg llan leqwanen. Anda yella lqanun, yir imdanen ur zmiren ad idiren, imi ur zmiren ara i yiman-nnsen. Ilaq-asen ad idiren kan seddaw tecḍant n uṭiran. Ma yexḍa-yasen uṭiran, d ayen, mmuten. Degmi ikeṛhen tilelli, keṛhen diγen widak yettnaγen fell-as.\nAt-tmegraḍ, imakaren d iqeddacen keṛhen tamurt n lqanun. At-tmegraḍ ttwalasen deg idammen; imkaṛḍen ttagaden ur ten-yettağğ' ara lqanun ad xedmen tṛafik-nsen; ma d iqeddacen, nutni, tenza-yasen, ur ḥemmlen ara tilelli.\nDegmi i k-nniγ d tawaγit. Yewεaṛ m ara k-terr tmara ad ttneqqeḍ imdanen yelhan, ad ttεelfeḍ imdanen n diri. D tawaγit imi aṭiran tefuṛsi-t tegnitt akken ad yexdem d yir imdanen. Wamag ammer mačči d atṛun, d acu n tmara ara t-yerren akken ad yexdem d yemdanen n diri, d imdanen yelhan llan ?\nAṭiran, ilaq-as ad iḥemmel tačiṭa-ines, imi ma ulac tačiṭa-nni-ines, ur yezmir ara ad yidir, ur yezmir ara ad yilli. Maca taṭiranit tezga tettweṣi-t, teqqar-as ; ur ilaq ara ad tesεuḍ laman d yemdanen-nni i γef tgeldeḍ; ilaq-ak ad tettekleḍ γef ibeṛṛaniyen, d nutni i wumi ilaq ad sen-tagseḍ; γur-ek, anda tettagseḍ i warraw n tmurt-ik. Teqqar-as ḥaca ibeṛṛaniyen i yezemren ad εasen fell-ak... Degmi γer uṭiran, ttifxiṛ abeṛṛani mmi-s n tmurt-is. Atah tura, a Simunidis, acimi i d-wwiγ imiṛsuniṛen(1) ttεasan fell-i.\nRnu diγen, ticki terbeḥ tmurt, aṭiran, ad t-tafeḍ yerwel γef wegdud-ines. Ur ifeṛeq yid-es. Ur ifeṛṛeḥ yid-es. Itett kulci weḥd-es. Yeqqar-as : "Skud luẓẓen yemdanen, skud ttaγen awal."\nNuṭa : 1) Amiṛsuniṛ/Imiṛsuniṛen : du français Mercenaire. Un mercenaire est un combattant étranger qui est recruté moyennant finance par un Etat.\n"Tura, ad k-d-meslayeγ, a Simunidis, γef ayen ṛwiγ zik-nni, asmi lliγ ttwageldeγ, am keččini. Ayen ṛwiγ zik-nni, tura cedhaγ-t. Mačči kan cedhaγ-t, ctaqeγ-t. Lliγ zik-nni tedduγ d tezyiwin-iw. Tturareγ yid-sent, ttqeṣireγ yid-sent, ttεawazeγ yid-sent... Cfiγ ur neggan ara uḍan. Yal iḍ d tameγra, ncennu, nceṭṭeḥ, nessefruy, ntess... ur nesεi yara akk iγeblan. Cfiγ imi ara illiγ d yemdukkal-iw, tettuγ akk urfan-iw d wuguren-iw. Ulac wi llan am nekkini. Yerna diγen, ticki riγ ad qqimeγ weḥd-i, ad ḍerfeγ iman-iw, ulac akk win iyi-ttcettiten. Ass-agi, a Simunidis, ula d imdukkal-nni n temẓi beddlen fell-i. Deg wasmi geldeγ, uγalen d iseklafen-inu. Ma d nek uγaleγ-asen amzun akken d abeṛṛani. Ad s-tiniḍ werğin nemyusan. Ad s-tiniḍ mačči akken i d-nekker, mačči akken i nesεedda temẓi-nneγ. Ttwaliγ-ten maḍi ttkakrin-iyi. Ass-agi, a Siminudis, uffiγ-d iman-iw weḥd-i. Ulac win ukud ara qesṛeγ, ulac win ukud ara zhuγ. Ttagadeγ ad sekṛeγ, ttagadeγ ad gneγ, ttagadeγ ad ffγeγ γer beṛṛa ma yella ur ddin ara yid-i imiṛsuniṛen. Tawaγit, ttagadeγ ula d imiṛṣuniṛen-nni yettεasan fell-i. Yerna ad k-iniγ kan tidett, ay amdakkul, ammer ttafeγ ur ten-ttwaliγ γer tama-w. Keṛheγ ad ten-waliγ s yefla. Ur sεiγ ara laman yid-sen. Mačči di ddunit i deg lliγ, a Simunidis ! D acu i s-d-yeggran i wemdan ticki ur yezmir ara ad yettkel γef warraw n tmurt-is ? D acu i s-d-yeggran i wemdan ticki ara yerr ddunit-is gar ifassen n ibeṛṛaniyen ? D acu i s-d-yeggran i wemdan m ara yeneffu igrikkiyen, yettsewiq d iseklafen d ibaṛbaṛen (1)? D acu i s-d-yeggran i wemdan m ara yesseknay imdanen yelhan, ireffed imdanen n diri ? Nek, ad k-iniγ, a Simunidis, amdan yewḍen γer tigad-agi yuγ-itent deg wallaγ-is. Anda yedda d lxuf. Ad s-tiniḍ yettwazdeγ. Yettuγal yettagad ula d tili-ines. Ur s-d-yegguri wara, aql-i nniγ-ak. Ulac d acu i yesεan lbenna γur-es, ama d lqut, ama d tissit, ama d iḍes, ama... Mekti-d, a Simunidis, ma yella kra n wass i d-tufiḍ iman-ik deg wennar n imenγi, m ara d-tafeḍ iman-ik gar inimiken-inek, imiren ur tettxemmimeḍ γer wacemma, ama γer wučči, ama γer tissit, ama γer zzhu. Imiren ad tafeḍ tettxemmimeḍ kan amek ara tselkeḍ aqerruy-ik. Akken nekkini, zgan dewwiṛen fell-i inimiken-inu. Ulac anda ur llin ara. Ttwaliγ-ten ula di targit."\nNuṭa : Abaṛbaṛ/Ibaṛbaṛen : barbare(s), du grec Barbaros.\nYenna-yas Simunidis : "S tidett, a Hiṛun, m ara tilli lgirra axiṛ win yettwagelden win igelden. Imi m ara trefdem akken a ttgem lgirra di tmurt nniḍen, wid-nni yettwagelden, nutni, reffden ad ffγen γer tferkiwin-nsen. Im ara tettnaγem, nutni, ad ten-tafeḍ deg ixxamen-nsen, tetten, tessen, ganen di talwit."\n"S Dzus, a Simunidis, ar axiṛ win yettwagelden win igelden. Kunwi s wid yettwagelden, ttεasan γef talwit-nwen imilisen(1) n tmurt, rnu diγen sennig imilisen-nni, yettεasa fell-awen lqanun. Wamag aṭiran, ulac lqanun i yettεasan fell-as. Ilaq-as ad yettkel kan γef yiman-is. Ula d imiṛsuniṛen-nni yettxelliṣ s wacḥal akken ad εasen fell-as, ula d widak-nni ttagaden. Ẓran d akken aṭiran-nni γef ttεasan d lγeṛḍ. Degmi i ttagaden ula d nutni. Ur ttagaden ara γef uṭiran-nni, ttagaden γef iqurray-nsen."\nNuṭa : Amilis/Imilisen : soldat, du latin Miles.\n"Ma d awal-nni d-tenniḍ llina, d akken iṭiranen zemren ad ḍuren inimiken-nsen, yerna diγen zemren ad gen ayen yelhan i yemdukkal-nsen, ula d agi tecḍeḍ, aql-i nniγ-ak. Amek i tumneḍ s wannect-agi im ara teẓreḍ d akken amdan m ara s-yefk uṭiran kra, ad t-tafeḍ yettayes ad yeffeγ deg wexxam-is. Imi γer yemdanen, ayla n uṭiran d taḥeggast. Yettagad ma iεeṭṭel γer uṭiran-nni, yettagad ad d-yezzi fell-as, ad s-yekkes ayen i s-yefka akken. Amek triḍ ad yeg uṭiran ayen n dir i inimiken-ines, imi teẓriḍ d akken imdanen meṛṛa d inimiken-ines. Akk widak-nni i γef yegled d inimiken-ines. Mačči d yiwen. Degmi ur yezmir ad sen-yeg acemma. Ma yebγa uṭiran ur iseεu ara inimiken, ilaq-as ad ineγ akk medden. Maca ma yenγa akk medden, anwa sakkin i γef ara yegled ? Maca degmi akken yeẓra ur tḥemmlen ara widak-nni i γef yegled, ilaq-as ad iεas iman-is fell-asen, ilaq-as yal ass ad sen-d-yaf ccγel akken ad ten-yeseγfel.\nAtiṛan m ara yettwali imdanen yelhan, ad t-tafeḍ yeεweq deg-sen. Ad ten-ineγ d tawaγit, ad ten-yeğğ d tawaγit. Tagi am akken m ara tesεuḍ agmer yelhan, ixeddmen akken ilaq, maca yettṣekkik. Agmer am wagi, γas akken yelha, maca yezmer ad k-ineγ yiwwas : deg yiwet n tama, yewεar-ak akken ad t-tenγeḍ, imi t-tesneḍ d axeddam; di tama nniḍen, yewεeṛ-ak diγen ad t-teğğeḍ, imi tettagadeḍ ad trekbeḍ fell-as. Akken tgiḍ, tweḥleḍ. Tzemreḍ a d-tinid annect-agi γef tγawsiwin akk i nefεen, maca qeṭṭiεit. Ad tent-tḍegreḍ, terwi, ad tent-jemεeḍ, terwi."\nAkken yekfa Hiṛun ameslay, yenna-yas Siminudis : "S tidett kan, a Hiṛun, γef ayen-agi akk i d-tennid, ttwaliγ d akken tameddurt n uṭiran mačči d akellex. Tewεeṛ d ayen kan. Maca tella yiwet n tγawsa akkenni, tinna ammer ahat telha-yawen s iṭiranen, tagi d iseγ. Iseγ, aṭas n yemdanen i yettazalen fell-as. D netta maḍi i ten-yettağğan ttmaggaren axeddim akken yebγu yilli. Rnu diγen, γef yiseγ, ttqabalen yal tagnitt, yal lweḥc. Nek, ad k-iniγ, a Hiṛun, ahat ulac amdan ur nḥemmelen ara iseγ. Ammer ahat dγa d annect-agi i kun-yeğğan tugim ad tebrum i ṛṛay. Imi mazal ar d-tesutrem kra, ad azlen yemdanen akken ad wen-t-id-awin; mazal ara d-tinim kra, imdanen, ad ten-tafeḍ d timyezwirit anwa ara wen-yaγen awal; mazal ara d-teffγem γer beṛṛa, ad tafeḍ imdanen kkren s ibeddi akken ad awen-neğğen abrid ad tεeddim; mazal ara d-tḍilem, ad tafeḍ imdanen ḥaca γer-wen i ttmuqulen : nek, ak-iniγ, a Hiṛun, annect-agi meṛṛa iban kan akka irennu-yawen deg iseγ d ccan. Anwa ur nebγin ara ad yilli deg wemkan-ik ?\nNek, ad k-iniγ, a Hiṛun, iseγ, d wagini kan i γ-ifeṛqen d lmal n uddaynin d lewḥuc n teẓgi. Imi ayen yerzan učči, tissit, iḍes d tayri, annect-agi ulac win ur sen-ttḥulfun ara, ama d imdanen, ama d lmal. Maca iseγ, ḥaca imdanen i t-yessnen. Yerna diγen, iseγ d ccan, ur rzin ara imdanen akken ma llan. Llan yemdanen ur sen-nestwayen ara. Wigi am lmal-agi d lewḥuc-agi i γef d-nettmeslay. Maca llan yemdanen nniḍen, wigi , ad ten-tafeḍ tefka-yasen tfusi-nsen tayri n yiseγ : ḥemmlen ad sen-gen medden ccan, ḥemmlen ad ten-cekkṛen. Imdanen-agi, wigi d tidett ttwaḥsaben d imdanen. Akka i ten-ttwalin dγa yegduden-nsen. Degmi ahat, a Hiṛun, i tqebleḍ akk tiwaγyin-agi n tgelda i γef d-tmeslayeḍ. Teẓriḍ d akken tudert n uṭiran, γas ma yella teččuṛ d iγeblan, taggara, ad k-d-teglu s yiseγ. Iseγ, ḥaca taγawsa-yagi i γ-yettqeriben γer igennawen. Ulac kra yeffen iseγ, a Hiṛun. Acḥal yecbeḥ wemdan m ara t-yesemγer wegdud-ines, m ara s-yeg ccan am ugennaw."\nYenna-yas Hiṛun : "A Simunidis, issefk-ak ad teẓreḍ d akken iseγ n uṭiran am tayri-nni i γef d-newwi awal llina. Nenna-d d akken tayri n uṭiran ur telli yara d tayri n tidett. Imi imarayen akk ines ttaran kan iman-nnsen ḥemmlen-t. Kra n ilemẓi i t-iqeblen, nenna-d d akken d lxuf i t-yettagad, mačči d aḥmal i t-iḥemmel. Akken diγ, iseγ, ttegn-aγ-t yemdanen s lxuf. M ara yekker yiwen akken ad yeğğ abrid i uṭiran, ad t-tafeḍ yekker s ibeddi, s lxuf. Melmi akka twalaḍ yiwen yesemγer seg wul-ines win t-iεεefsen ? Melmi akka i twalaḍ yiwen yetteg ccan deg wul-ines i win t-igelzzen ? Win ara yegen annect-agi s wul-is, winna, a Simunidis, iban kan akka iḥemmel zzuṛ d tigelzi. Ḥaca lεaṛ i yettawin tirezzaf i win yekṛeh. Yettawi-yas-tt, axaṭer yettagad-it. Yeqqar-as, akkenni ahat, ur yesukuy fell-as ẓẓur. Maca iseγ am wagi, nek qarreγ-as taseklaft. Iseγ n tidett, nek yettban-iyi akken nniḍen. Yettek-d ansi nniḍen. Iseγ n tidett yettili ticki imdanen umnen s yiwen, saramen γer-s, ẓran ma yella smuγren-t, gan-as ccan, ẓran azekka, ccan-nni, ad ten-id-yuγal. Ẓran d akken azekka, zemren ad tteklen fell-as. Yezmer ad ten-yesdari. Yezmer ad yennaγ fell-asen. Winna ad t-tafeḍ, medden akk ttmeslayen fell-as ayen yelhan. Winna ad t-tafeḍ, yezga yisem-is γef yilesawen-nsen. Winna ttwalin-t medden d amdan yelhan. Winna ma tenniḍ-iyi ttekkaren s ibeddi m ara d-iεeddi, winna umneγ d akken ttekkaren s wul-nnsen, s lebγi-nsen. Imi s tidett, ḥemmlen-t. Winna mačči d lxuf i t-ttagaden yemdanen. D aḥmal i t-ḥemmlen. Degmi d nutni i s-yettaran γef uqerruy-is tawenza n wureγ. Ẓran yuklal-itt. Ẓran iḥemmel-iten. Ẓran iḥemmel tamurt. Winna γas ad qedcen fell-as, teswa-tt turart. Winna s tidett, m ara s-awin tarzeft, ttawin-as-tt s lebγi-nsen. Nek, ad k-iniγ, a Siminudis, ulac d acu ara yaggad γer widak-nni i γef yegled akken. Ulac win ara tafeḍ deg-sen yettxemmim amek ara t-yeγḍel neγ amek ara t-ineγ. Ad ten-tafeḍ maḍi ttmenin-as teγzi n laεmeṛ. Amdan am wagi, ulac akk d acu ara yagad. Yedduri, yebεed γef tismin, yebεed γef lexdaε, yebεed γef yir tignatin. Amdan am wagi ad t-tafeḍ yettidir di talwit d tlelli. Maca aṭiran, a Simunidis, am zal am yiḍ, yezga d lxuf. Ad s-tiniḍ gezmen-tt fell-as s lmut. Ad yettrağğu kan melmi ara t-salin γer tmexneqt. Imi ssnen-t d amcum."\nYenna-yas Simunidis : "Imi teẓriḍ akk annect-agi, a Hiṛun, ayγer ihi ur tberruḍ ara i teṭiranit ? Ayγer teṭṭfeḍ deg-s ?"\nYenna-yas Hiṛun : "Dγa dinna i tuḍen icci-s, a Simunidis. Aṭiran ur yezmir ara ad yexḍu i teṭiranit. S wacu i tebγiḍ sakkin ad iselek neγ ad yeγrem ayen akk sen-yuker i yemdanen-nni i γef yegled ? Acḥal n iseggasen n tlelli i s-ilaqen akken ad yeγrem yis-sen iseggasen-nni n lḥebs i sen-yuker di ddunit-nsen ? Acḥal n ddunitat i ilaq ad yesεu akken ad yeγrem tidak-nni n widak-nni i wumi tent-yekkes ? Ah ! a Simunidis, ammer zmireγ ad xenqeγ iman-iw, iban kan akka ad thenniγ. Imi ḥaca timexneqt i yzemren ad iyi-tselek deg wayen akk xedmeγ. Aql-i nniγ-ak ur rbiḥeγ yiwet. Ḥaca lmizirya iyi-d-iṣaḥen. Maca εewqeγ, ad s-bruγ, xeṣreγ; ad tt-tteğğeγ, xeṣreγ."\nYenna-yas Simunidis : "Tura ur whimeγ ara, a Hiṛun. Ur whimeγ ara acimi teεyiḍ di teṭiranit. Imi d-tezga d ugur gar-ak d yemdanen-nni i γef tgeldeḍ akken. Tekkes-ak tayri-nsen, γas akkenni keččini triḍ akken ad k-ḥemmlen. Maca γas akkenni, zemreγ ad k-d-beggneγ d akken tigelda tezmer ad k-d-tawi tayri n yemdanen, tayri ur tezmir ara a d-tawi tmeddurt i wemdan yettwagelden. Tura ma yella triḍ ad teẓreḍ ma d tidett i k-d-nniγ, ilaq-aγ, zwar, ad nzeṛ ma yella teεdel lemziya n win igelden d tinna win yettwagelden. Tura ad k-d-fkeγ amedya. Ad s-neg akka: ffγen akken win igelden d win yettwagelden, ddukklen deg webrid, cwiṭ akka, atnan mugren-d yiwen wergaz. Am winna igelden, am winna yettwagelden sarmen-as ass yelhan i wergaz-nni. Ini-yi-d tura, a Hiṛun, anwa i wumi ara d-isel wergaz-nni ugar wayeḍ, ma d winna akken igelden neγ d winna akken yettwagelden, am netta ? Anwa i s ara yefṛeḥ, ma s wass yelhan i s-yenna winna igelden neγ s winna i s-yenna winna yettwagelden, am netta ? - Zemren diγ ad as-inin : keč d amdan yelhan. - Bγiγ diγ dagi ad iyi-tiniḍ, a Hiṛun, anwa ara yesfeṛḥen argaz-nni, ma d cekkṛan n winna igelden neγ d cekkṛan n winna akken yettwagelden, am netta ? I ma yella necden-t ar tmeγra, tamuγli-inek keččini, ar wumi ara iṛuḥ wergaz-nni, ar tmeγra n winna igelden neγ ar tmeγra n winna yettwagelden, am netta ? I ma yella yuḍen, ṣwanin-t i sin, anwa i s ara yefṛeḥ wergaz-nni, s ddwa n winna igelden neγ s ddwa n winna akken yettwagelden, am netta ? I ma yella wwin-as i sin tirezzaf, γas ad s-nini maḍi d akken tarzeft n winna yettwagelden tif s waṭas tarzeft n winna i yegelden, mel-iyi, a Hiṛun, anta tarzeft i s ara yefṛeḥ wergaz-nni, ma s tinna n winna akken igelden neγ s tinna n winna akken yettwagelden, am netta ? - Akka, a Hiṛun, ula d igennawen ttilin γer tama n win iğehden. Qarren d akken tigelda trennu cbaḥa i bab-is. Imdanen ḥemmlen ad qesren, ḥemmlen ad ddun d win igelden, d win ten-yugaren, mačči d win ukud d-msawan. Ma d ilmeẓyen-nni i d-tenniḍ akken llina d akken sekṛahen-ak taṭiranit, widak-nni, am yemdanen-agi i γef k-d-meslayeγ, ur ten-id-tecqi li-d di tecmatt n uṭiran, li-d di tewser-ines. Yya-d kan ad ten-id-iṣaḥ wemkan γer tama-ines. Yya-d kan ad ten-wallin medden γer tama n win igelden. Deg udem n win igelden, ugar ayen icaεεlen, ayen icemten. Tafat n wureγ tesderγil. Degmi i k-nniγ ur teεdil ara syaxa n win igelden d tin n win yettwagelden. Win igelden m ara yexdem lemziya, werğin ad tt-yettu winna akken i wumi tt-yexdem. Amek ihi i tesawḍeḍ armi d-tenniḍ d akken ur zmiren ara ad kun-ḥemmlen yemdanen, kunwi yesεan ayen swayes tzemrem ad sen-teqḍum taγawsa ?"\nYenna-yas Hiṛun : "S Dzus, a Simunidis, ar ula d nekni s iṭiranen, ar am wid i γef negled, ma nuksan iman-nneγ. Imi ula d nekni, tikwal teddiggir-aγ tegnitt akken ad nilli d yir imdanen. Teddiggir-aγ tegnitt akken ad γ-keṛhen yemdanen. Ilaq ad d-nejmaε leγrama, ma yella nebγa ad nesεu d acu ara nṣeref; ilaq ad nejmeε ayen ilaqen, wa nḍegger ayen ur nlaqen ara; ilaq ad nqaraε γef talwit di tčiṭa; ilaq ad neḥbes imcumen; ilaq ad nṛuḥ γer lgirra ma tsawl-ed, imi ur tezmireḍ ara ad tettekleḍ lecγal imeqranen, am lgirra, γef wiyiḍ. S tidett, annect-agi akk yettqam-asen-d γlay i ikiwisen. Rnu-yas i wannect-agi akk, aṭiran, ilaq-as ad ibedd γer imiṛsuniṛen-ines, imilisen-nni d-yettawi di tmura tibeṛṛaniyin akken ad εassen fell-as, widak-nni yettazen d imezwura γer lgirra. Issefk ad yelhi yid-sen, imi ur yezmir ara ad sen-yexḍu. Maca ttun ikiwisen-nni-nneγ. Ttun d akken imilisen-agi ibeṛṛaniyen, d nutni i yesdarayen γef talwit-nneγ. Nutni, ttγilen-as d akken yesexdam-iten uṭiran di lfayda-ines kan, netta."\nYenna-yas Simunidis : " Tura ma yella terra-kun tmara ad txedmem ayagi akk i txeddmem akka, d ayen, ur d-nniγ ara. Nek, γef akken ttwaliγ, di tlufa-yagi d-tḥesbeḍ akka, llant gar-asent tid i yezemren ad serfunt igduden-nnwen, llant diγ tid i yezemren ad ten-sfeṛḥent. Nek, ad k-iniγ, a Hiṛun, ma yella teslemdeḍ i wegdud-ik ayen yelhan, txeddmeḍ ccan d yiseγ i ikiwisen yuklalen, aql-i nniγ-ak, ulac win ara yewten deg-k. Maca ma yella tḥebbseḍ-ten, tekkateḍ-ten, tneffuḍ-ten, annect-agi meṛṛa ḥaca ṭṭer d yir awal ara k-d-yawi. Nek, ammer ad taγeḍ awal-iw, a Hiṛun, atah wamek ara txeddmeḍ di ssya d asawen : ticki ilaq ad tesmuγreḍ yiwen deg ikiwisen-inek, ilaq d keččini ara yasen γer-s akken ad as-tgeḍ ccan, yerna ilaq ad s-t-tgeḍ gar lγaci. Maca ticki ilaq ad txeṭṭiḍ yiwen, neγ ad t-tenfuḍ di tmurt, neγ ad t-tenγeḍ, dinna ilaq ad t-tazneḍ wayeḍ deg wemkan-ik. D wayeḍ ara yexedmen yir ccγel-nni deg umkan-ik. Ilaq a k-wallin yemdanen txeddmeḍ kan ayen yelhan. Annect-agi, a Hiṛun, yella si zzik : Afus-inek i wayen yelhan, afus n wayeḍ i wayen n diri. Yal yiwen di ccγel-is. Tagi am temzizwert-nni n ikuṛuyen (1) i d-tt-heggin yal seggas warxunen(2). Aṛxun, m ara d-iswel γer temzizwert, a d-iheggi azal(3) ara yefk, taggara n turart, i ukuṛu irebḥen; ssyen sakkin, ad yeṭṭef iselmaden n ccna, ad sen-yefk ikuṛuyen-nni ara yemzizewren, akken ad asen-slemden ccna. Di temzizwert-agi, ccan, ad t-yawi waṛxun-nni. Ma yella d lxedma-nni i weεṛen, tinna ad tt-yeğğ i yeselmaden-nni n ccna. Acimi, a Hiṛun, ur teddun ara akk lecγal nniḍen akkagi ? Teẓriḍ d akken yal tačiṭa tebḍa d tifula (4), d imuṛsen (5) d yelwaken (6), yerna yal aṣuma (7) s ccaf-ines. Acimi ur sen-txeddmeḍ ara akken ixeddem waṛxun i ikuṛuyen-agi ? Yal seggwas, ad d-theggiḍ timzizwert gar iṣuma-yagi, anwa deg-sen ara d-yesnulfun ifla yelhan, anwa deg-sen ara d-yefken imilisen yelhan, anwa deg-sen ara d-yefken iεudiwen yelhan, anwa deg-sen ara d-yeskecmen idrimen ugar n wiyiḍ... Ssyen sakkin, ad ttṛegmeḍ azal i uṣuma yugaren wiyiḍ. Ad ttwaliḍ imiren. D timyezwirit anta tama ara yawwin azal-nni. Rnu ma tekker lgirra, ad twalliḍ diγen, d timyezwirit anta tama ara k-d-yefken irgazen d yedrimen ugar n tiyiḍ. Ula d taγrest(8), - taγawsa-nni akk i yenefεen tamurt - anda ulac lemεanda zik-nni, ad twalliḍ ma tella temzizwert, ad uγalen akk lγaci d imeγrusen. Ad uγalen d timyezwirit γer yigran. Ilaq ad neg timzizwirtin-agi diγen gar lfirmat d ikurya (9). Ilaq ad nefk azal meqqren i wid-nni ara yexedmen akal ugar n wiyiḍ. Ad twalliḍ ass-nni, a Hiṛun. Ṭṭmeε n wazal ad idegger akk imdanen γer uxeddim. Imi ẓran d akken laεtab-nsen ur yettṛuḥ ara, imi ẓran d akken yella wazal ar taggara. Atah wamek ara uγalen yemdanen ḥemmlen axeddim. Yal yiwen deg-sen, deg imdanen-nni, ad iwwet amek ara d-iban xiṛ n wiyiḍ. Azal, γas ma yella meẓẓi, igellu-d s waṭas n yiseγ i bab-is. M ara yilli wazal ar taggara n turart, timzizwert tettuγal d timecqiṛewt gar yemyuraren. Anta tama ara yawin taggara azal-nni ?\nNuṭat : 1) Akuru/Ikuruyen : choeur, du latin Chorus. 2) Aṛxun/Iṛxunen : chorège, du grec Khorêgos. 3) Azal : Prix, récompense. 4) Tafuli/Tifula : tribu(s), du grec Phulé. 5) Amuṛse/Imuṛsen : la more, du grec Amoros, corps d'infanterie qui peut atteindre 900 hommes. 6) Alwak/Ilwaken : le loche, du latin loach, qui répond à la centurie romaine. 7) Aṣuma/Iṣuma : corps, du grec Sôma. 8) Taγrest : Agriculture, du latin Agrestis. 9) Akuryu/ikurya : village, du grec moderne Khôrio.\n"Rnu diγen lkumiṛs, teẓriḍ d akken yelha i tkiwist. Ma yella tefkiḍ azal yal taggara n useggas i ikiwisen ixeddmen akken iwata, atan ad agaren ikkumiṛsiyen di tmurt-agi. Ma yella yenerna lkumiṛs, ad yagar uxeddim. Ulac akk win ara yeburen. Ilaq takiwist ad tbedd γer ikiwisen-ines. Amdan ma yesnulfa-d taγawsa yelhan, ilaq takiwist-nni-ines ad t-tsemγer, ad s-teg ccan. Ad ttwaliḍ ass-nni, a Hiṛun, amek ara ṛuḥen yemdanen ad lemden, ad nadin, akken ad d-snulfun. Ad twalliḍ, ass-nni, amek ara tenerni tmeddurt n yal agrikki.\n'Tura, ma teẓriḍ, a Hiṛun, d akken azalen-agi ad k-d-asen γlayit, issefk-ak ad teẓreḍ d akken azalen-agi, d nutni, ara d-iṣṣubben ssuma n tγawsiwin ara d-arwen. Walli kan di temzizwertin n iεudiwen, di temzizwertin n wemεebbeṛ, di temzizwertin n ccḍeḥ d tidak akk nniḍen, wali acḥal meẓẓiyit wazalen-nsent, maca, di tama nniḍen, wali acḥal ttṣerifent fell-asen tčiṭa. Imi ilaq ad bnun imukan n turart, iberdan yettawin γer-sen d waṭas n tγawsiwin nniḍen i yecudden γer wuraren-agi. Imi asmi ara d-yaweḍ wass-nni n temzizwert, ass-nni, wid ara d-yasen ad ikkin neγ ad wallin, issefk ad d-afen kulci ihegga. Acimi ixeddmen akk annect-agi ? Xedmen-t, akken ad awin iseγ."\nYenna-yas Hiṛun : "Ulac din ccek, a Simunidis. Ayagi akk d-tenniḍ yecbeḥ. Maca imiṛsuniṛen-nni, imilisen-nni ibeṛṛaniyen yettεassan fell-i, ini-yi-d sakkin i wacu i wumi ara ten-sxedmeγ, mebla ma yella rfan fell-i widak-nni i γef geldeγ ? Neγ teqqareḍ-as d akken win igelden, ma yella iḥemmel-it wegdud-is, d ayen, ur yettiḥwiğ ara iεessasen ?"\nYenna-yas Simunidis : "Ala, a Hiṛun, win igelden, ilaq-as ad yesεu iεessasen. Imi llan yemdanen am iεudiwen, m ara ṛwun, ttuγalen ttṣekkiken. Ulac d acu i yezemren ad yeṭṭef imdanen-agi ḥaca iεessasen. Ma yella d ikiwisen yelhan, widak nefεen-ten aṭas imiṛsuniṛen, ma yella yesexdem-iten uṭiran di lfayda-nsen. Teẓriḍ, a Hiṛun, d akken aṭas n iseklafen i yeneqqen imastiren-nsen(1). Degmi i yessefk i uṭiran akken ad ten-yesdari. Yal tikelt m ara yiḥwiğ ukiwis laεnaya, ilaq ad tt-yaf γer uṭiran. Ilaq akiwis yelhan ad yamen d akken di talwit i yella. Ilaq imiṛsuniṛen-agi ad εassen γef ikiwisen akken ttεassan γef uṭiran. Ilaq-asen diγ ad εassen γef tčiṭa. Ad s-gen lḥeṛma. Anda yella wumcum, ilaq ad t-awḍen. Ilaq-asen ad gren tamawt i wayen akk i yeḍerrun di tčiṭa. Ad εassen akken ulac akk win i yezemren ad yeṛz lqanun. Ma yella tgiḍ akkagi, a Hiṛun, ad teẓreḍ, ass-nni, amek ara k-ḥemmlen ikiwisen-nni-inek, amek ara feṛḥen yis-ek. Ad k-ḥemmlen imi sen-tettuγaleḍ s lmendad, imi tettxemmimeḍ γer-sen. Mačči kan ḥaca annect-agi, a Hiṛun. Ilaq imiṛsuniṛen-nni-inek ad ttefγen yal ass γef lexlawi akken ad d-zgen s lmendad i imeγrusen-nni i yexeddmen akal. Ilaq ad εassen γef yigran-nnsen, γef urtan-nnsen d lmal-nsen.\nNuṭa : Amastir/Imastiren : Maître(s), du latin magister.\nImiṛsuniṛen-nni tewwi-yasen-d diγen ad ḍemmnen iberdan yettawin γer leswaq d tčiṭa-nniḍen. Akken ikkumiṛsiyen d iminigen ad inigen di laman. Ulac win i yezemren ad sen-d-yezwer deg webrid. Ilaq imiṛsuniṛen-nni ad illin di yal amkan. Ilaq d nutni ara yeṭṭfen tiqurray n tεassast. Ilaq ad illin ttwaheggan i yal tagnitt. Ulac akk win i yezemren ad ten-yeseγfel. Yerna imiṛsuniṛen-nni, teẓriḍ d akken ulac am nutni m ara tekker lgirra. Zemren i laεtab. Zemren i kulec. Imiṛsuniṛen-nni, ilaq ad ten-tgeḍ d ssuṛ. Ilaq ad ten-tgeḍ d laεnaya. Ulac aṣuma nniḍen yemyusanen am nutni neγ yettemsefhamen am nutni. Imiṛsuniṛen, nessen-iten, neẓra akk ur ttagaden ara lmut. Ayen i d-yusan ad t-maggren. Rennun lhiba i tčiṭa i γef ttεassan. Saggaden timura nniḍen. Tamurt i deg llan, ulac win i yezemren ad tt-id-isami. Degmi timura akk i s-d-yezzin i tmurt-nni, ad tent-tafeḍ ttnadint akk yid-s talwit. Anda ara tafeḍ sennig imiṛsuniṛen, a Hiṛun, ma yella triḍ ad tesdariḍ imdukkal-inek, neγ ad teṛzeḍ inimiken-ik ? Asmi ara ẓren ikiwisen n tmurt-ik d akken imiṛsuniṛen-nni tessexdameḍ-ten akken ad sdarin imdanen yelhan, neγ akken ad ṛzen imcumen, ass-nni, iban kan akka ad feṛḥen yis-ek. Ilaq imiṛsuniṛen-nni ad ten-ttazneḍ akken ad fdun imdanen yettwawḍen d wid yettwagelzen. Anda yebγu yewḥel ukiwis n tmurt-ik, ilaq ad azzlen ad t-id-selken. Ma yella tgiḍ annect-agi, a Hiṛun, ass-nni, d ikiwisen-nni n tmurt-ik ara k-iεeggcen imiṛsuniṛen-nni ? D nutni ara d-yettasen, ad k-d-ttawin idrimen. Teẓriḍ d akken, a Hiṛun, tikwal ikiwisen ttxelliṣen iεessasen s wacḥal akken ad sen-εassen tiγawsiwin-nnsen.\n"Nek γef akken ttwaliγ, a Hiṛun, idrimen yettuṣaṛafen γef tkiwist nefεen ugar n wid yettuṣaṛafen γef uṭiran.\nAyγar i k-d-nniγ akka ? Nniγ-ak-d akka, imi mačči d ayen yesεa uṭiran i d-igellun s ccan d yiseγ i tmurt-nni-ines, maca d ayen tesεa tkiwist n tmurt-nni d ikiwisen-ines. Ibeṛṛaniyen ur ttmaqalen ara ma yesεa uṭiran afali iceεεlen, ttmuqulen ma yella tačiṭa-ines γur-s leswaṛ, taggura(1), ades, annaren n turart, tyaṭṛ... Ibeṛṛaniyen ur ttmuqulen ara ma yella yeṛwa uṭiran, ttmuqulen ma yella yal akiwis n tmurt-nni γur-s axxam, iggurdan, igran d wurtan... Akken diγ inimiken n tmurt-nni, ur ttmuqulen ara ma yella aṭiran-nsen yebges s yefla n wureγ, ttmuqulen ma yella begsen ikiwisen-ines neγ ala.\nNuṭat : 1) Taggura : Assemblée ou marché, du grec Agora.\nMaca, taγawsa tent-yugaren akk, d taskert n iεudiwen n tazzla, widak-nni yezzuγuren ikeṛṛusen. Tamuγli-inek keččini, axiṛ ad iceggeε uṭiran iεudiwen-ines kan γer temzizwert n ikeṛṛusen neγ axiṛ ad yeğğ ad ikkin deg-s iεudiwen n ikiwisen-ines ? D acu i yezemren ad k-yesefṛeḥ, a Hiṛun, d iεudiwen-nni-inek mara rebḥen timzizwert neγ d agdud-nni-inek m ara t-walliḍ yefṛeḥ? Nek, ad k-iniγ, a Hiṛun, aṭiran ur s-ilaq ara ad yettemzizwer d wegdud-ines. Imi ma yella trebḥeḍ, ad yerfu fell-ak; ma yella txesreḍ, dγa dinna terwi fell-ak. Medden akk ad k-gelzen.\nNniγ-ak, a Hiṛun, d widak igelden tičiṭa nniḍen, d widak kan i ukud ara ttemzizwireḍ. Widak-nni, ma yella tugareḍ-ten, iban kan akka ad tesfeṛḥeḍ ikiwisen n tčiṭa-inek. Ma yella trebḥeḍ timzizwert mgal tačiṭa nniḍen, mgal inimiken-nwen, dinna iban kan ad k-smeγren warraw-nni n tmurt-ik. Ad k-rren ulac akk win yellan sennig-k di ddunit. Deg wass-nni d asawen, ad k-ḥemmlen. Ad refden ismi-k. Ass-nni, ad tawḍeḍ ayen tettmeniḍ. Ass-nni, mačči ḥaca aberraḥ-nni-inek ara yenddhen s yisem-ik, ad tafeḍ meṛṛa agdud yeffeγ-d γer beṛṛa akken ad k-yeg tameγra. Ma yella smuγren-k warraw n tmurt-ik, tesmuγr-ik tkiwist-nwen, ass-nni, ad k-smeγrent akk tmura. Isem-ik, ad yeffel i tlissa. Ad sslen yis-ek di yal amkan. Ad k-gen iseγ yemdanen di beṛṛa, ad k-gen iseγ iεeggalen-inek deg wexxam. Ass-nni, tzemr²eḍ ad d-teffγeḍ γer beṛṛa. Ulac d acu ara taggadeḍ. Ass-nni, ad t-inigeḍ akken ad twalliḍ akk ayen tebγiḍ; yerna diγen, ass-nni, suter-d kan taγawsa, imirmir, ad ffγen yemdanen d tirni akken ad nadin fell-as. D timyezwirit anwa ara k-tt-id-yawin. Ass-nni, axxam-ik ad yeεmeṛ. Yal ass a d-ttasen yemdanen akken a k-d-skanen d acu i d-snulfan, d acu i yuffan, d acu i d-wwin di tmura nniḍen. D timyezwirit anwa ara iqedcen fell-ak. Kra n wemdan yellan γer tama-k, ad yebγu ad yexdem fell-ak; ma yella d win i ulac, winna ad t-tafeḍ yettmeni a d-yass ula d netta akken a k-iẓer. Ula d ilmeẓyen, ass-nni, a d-ttasen γer-k weḥd-sen. Ad agaren fell-ak. Ass-nni, ulac akk d acu ara taggadeḍ, a Hiṛun. D agdud ara yettagaden fell-ak. Ass-nni, imdanen-nni i γef tgeldeḍ ad k-ttaγen awal s wul-nnsen, mačči s lxuf. Ma tella lgirra, d nutni ara igen ssuṛ akken ad sdarin tamgerṭ-ik. Yal yiwen ansi ara k-d-yawi tarzeft. Ass-nni, ad yilli d acu i deg ara tefkeḍ i yemdukkal-ik. Ulac akk d acu ara k-ixaṣen. Kulci ad k-t-id-awin s axxam widak-nni i γef tgeldeḍ akken. Yerna s lebγi-nsen. Ass-nni, s yedrimen-nsen ara tesfeṛḥeḍ imdukkal-ik; s yidrimen-nsen ara teṛzeḍ inimiken-inek. Ass-nni, ad zzhun yemdanen seddaw laεnaya-inek. Ad ttnaγen akk fell-ak. Ad ttnaγen akk γef ayla-k am akken ttnaγen γef ayla-nsen. Ayla-nsen ad yuγal d ayla-k.\nΓur-ek, a Hiṛun, qarren : win yesrebḥen imdukkal-is, ad yesrebeḥ iman-is. Semγer tamurt-ik, ad timγureḍ. Walli tamurt-ik am akken d axxam-ik, ikiwisen-ines am akken d imdukkal-ik, imdukkal-ik am akken d arraw-ik, arraw-ik am akken d ddunit-ik. Wigini meṛṛa, ilaq ad ten-tagareḍ s wayen yelhan. Axaṭer ma yella terniḍ s wayen yelhan imdukkal-ik, ad ternuḍ ula d inimiken-ik. Atah d acu ara k-iniγ, a Hiṛun. Ma yella tgiḍ ayen akka yakk i k-d-nniγ, atan ad tawḍeḍ ayen tettmeniḍ, ad tidireḍ di zzhu d talwit. Ad tuγaleḍ ḥemmlen-k meṛṛa medden. "\n42070 Visites Aout 2014 //// /// depuis Décembre 2014461799\nlundi 1 juin 2020 16:44


Q=16	C=0	SS=0	LS=0	PS=16	DC=0	LC=0	SD=0	BS=0	G0=4	G1=2	G2=1	DLID=ber_Latn	BODY=S ubidyu: Ijjen Lɛisaba tudef x lbarid s lesnaḥ di Ɛin Rrgada | Le RIFAIN\nS ubidyu: Ijjen Lɛisaba tudef x lbarid s lesnaḥ di Ɛin Rrgada\nDi tegrawt n ɛin Rrgada di Berkan, Tudef ijjen lɛisaba n iceffaren x yijjen lbanku (Barid Lmeɣrib). Lɛisaba-ya deg-s tlata idsen, udfen s ixedmiyen. Nɛedden x uɛessas n tewwurt, ksin ca n tnayen melyun zi kaxxa.\nAwarn i temsart-a, usin-dd dinni ijadarmiyen, reẓmen lankit bac ad awḍen ɣer tnettit n iceffaren-a.\nIceffaren-a ɛlaḥsab min ittennḍen n lexburat x temsart-a, ttuɣa-ten d iḥrayfiyen, minzi wer jjin bu later awern-asen.


Q=6	C=3	SS=2	LS=0	PS=0	DC=0	LC=0	SD=0	BS=6	G0=139	G1=72	G2=23	DLID=ber_Latn	BODY=Taklit n tayri > Imyura > Tullizin\nTaklit n tayri.\nD tawengamt ( lxaṭira)1 sγur: Ğamal Benεuf.\nA tt-buddeγ d tajmilt i weltma-tneγ Zakiya (neγ Fuziya akken i s-nessawal nekkni) Σeggad*\nWissen dγa amek yella wul-im?! Wissen ma yennejbar, neγ werεad?! Nniγ-am tzedreḍ deg wanu (lbir) ur nesεi lqaε, wissen anwa wagi i kem-“yeskulin”?! Wissen ma yuklal meqqar, Neγ ar daxel ay ul?! Yettwawwet dγa di lemtel: ” Yekla yuẓam, yerẓa remḍan-is γef yemqerqer”. Niγ (yak) qqaren daγen: “ tayri d taderγalt”, tayri taderγalt yezzuγuren bab-is γer wanda tebγa nettat, mačči γer wanda yebγa netta. Ahat a yi-d-tiniḍ: Wi k-yennan akka “ kkuliγ” a wagi? Xuḍi nekk mačči d menwala!...\n-- Nniγ-am ssneγ akk tigi. Lemdeγ-tent deg wallen-nni-inem yecban tamda n tirga, tinna akken yellan daxel n “yefri n leεǧayeb”, iγef yesberber wedrar n Yemma tadrart deg Aweqqas. Γriγ-tent di twenza-m ideg tewcem tayri, γas tura s isekkilen imecṭuḥen i wumi ur tezmir a ten-tγer tmuγli n menwala, nekk γriγ-ten-id! Sseγreγ-ten-id i wid yettnadin ad issinen tayri s talqayt. Γas ma tura s isekkilen d ireqqaqen nezzeh, cban inzizen n wul i wumi ur tezmir tiṭ a ten-id-tefren, nekk ferneγ-ten-id! Ferẓeγ-ten-id am umejjay-nni yeṭṭfen “ sskanar”. Γas tura s isekkilen n tmess ireqqen, tinna i d-yettaǧǧan ccwami ideg tetthabi tmuγli n win ur njerreb taruγi. Γas tura s idammen, am tecraḍ ideg ggwten izamulen, yal wa amek ara sen-yefk anamek; ma d inumak-nsen n tidet ur yelli seg-sen win yellan d amaγud (iquden) γur kra; ttarran-yes-sen lada. Γur kra nniḍen; ttarran yes-sen yir tiṭ, neγ tiṭ n tismin. Γur wiyaḍ (rrehṭ neγ ṣṣenf-agi, ixulef wiyaḍ nniḍen) ; jebbden-d yes-sen lwelha, neγ tamuγli n medden i wakken ad γren deg-sen lmertat akk d tlufa i ten-izedγen i lebda; iwakken a d-grin daγen d ccfaya ur tseffeḍ tatut. Ma d nutni ( izamulen-nni), ttweḥḥin-d akk s nnger… Γas tira-nni (yuran di twenza) tikkwal teggar-d tiγri tagugamt, tinna akken yecban tarṣaṣt i ineqqen amdan s tsusmi. Ala tarwiḥt n win tesseqlalleḥ i d as-isellen deg yifer-is iεuẓẓgen. Γas tikkwal tettnazaε-d, anazeε-ines igellu-d s lmertat umuḍin i wumi ur isell ara wemdan anezmar, ala ameεlal i d-tettaweḍ. Γas ma tikkwal tesrugmut, taγect-ines d asxertem i wumi ur ifehhem leεqel. Ala tisselbi i tt-yessnen. Γas tikkwal tiγri-ines d tilemt ur s- isell ara ula d lmal agugam. Ala Ḥessas nnda i s-isellen di takin ( takwin) ugama yecban targit. Γas tikkwal tiγri-ines d axemmim, d tidmi, d takti, d ayen i d-yettrusun kan di lbal, ur tt-id-tettaf ara tgezzant-nni yekkaten xeṭṭ-rrmel. Γas tikkwal tiγri-ines d asuγu, d acerγit, d ameǧǧed yessergagayen tasa. D acewwiq-nni i d-yesrusuyen lweḥc… Γas tikkwal d ṣṣut izuffan n waḍu “ εyaṭ u qeyyama”, winna akken yessengugulen kra yellan… Ṣṣut-is, ahat yecba aṭerḍeq n rrεud, kra yellan yessexmet-it, kra yellan yessers-d fell-as tigdi; ala wid i wumi tennerna tigdi, wigi tigdi-nni-nsen tettuγal-asen d tissas. Akka am tyaẓiṭ: “ tayaẓiṭ ur nettarew, tin ur nzeddel γef tmellalin, ass n rrεud i s-ggaren timellalin akken ad tesgerger fell-asent” . Γas tikkwal, ṣṣut-is yettwannay-d s yal tameslayt, anagar tinna-akken-nneγ ( wissen teεreq-as, wissen yettu-tt, wissen yessetḥa yes-s, yettεudd-itt d lεib?) ; nekk, gziγ-t imi d-yerḍel awal sγur wiyaḍ ” lḥubb”, smektaγ-t-id s wawal” leḥmala”, segmi d-yemmekta , yerna-yas-d takna “ tayri”. Γas tikkwal d tiγri, neγ d ṣṣut, neγ d anazeε, neγ d asrugmet, neγ d ameǧǧed, neγ d aslilew, neγ d asbuγer, neγ d nnehtat, neγ d ajefjef ( alejlej), neγ … anda ẓriγ nekk d acu-t!? Ḥṣiγ kan d aneznaz n wanza yessergagayen ulawen, d aneznaz-nni i ttagaden akken medden; winna akken n win yettwanγan s yir lmut (dagi, qeṣdeγ-d tayri), yettwanγan am yetbir γef waman, yettwanγan werεad i ten-yeswi. Γas tura s isekkilen n nnuṛ i yeddal cciṭan s tbernust-ines n lεar, s tbernust-ines n tallest (ṭṭlam). Yesberber fell-as, yessedrag-itt i tmuγli; d acu ara twali tiṭ yeddreγlen di ṭṭlam uṭellis? ala tiṭ n lmalayek ( ineglusen) ara tt-iwalin, ma stufant εad, neγ ma ur keḥḥlent ara s taẓult ilili!\nNekk, nniγ-am: Γriγ aya, mačči kan di temlixt n tmelγiγt n twenza-m, mačči kan di limarat n icerriḍen, neγ n yezrigen yellan deg uyendur, yellan deg wenyir n twenza-m; γriγ -t di lbext-im yuran deg ufus-im azelmaḍ yellan d azehri.Γriγ-t ula di tira-nni taḥerfit, tinna akken i zemren ad arun yakk yemdanen s ifassen-nsen di lkaγeḍ ( ur tt-ttarun ara s tinna-akken-nneγ, ma uran-tt xuḍi a tt-zelgen, wa yettaru-tt akka: ” ḥemleγ” -- deg wemkan n ḥemmleγ-- , yeqqel d asif. Wa yettaru-tt akka: “Rriγ” -- deg wemkan n riγ-- , am iriran!) ; tinna akken i ttarun yemdanen, tikkwal s ifassen-nsen teǧǧa tezdeg, s ifassen-nsen yeččuren d ilefḍan, yeččuren d inǧan, yeččuren d imbuxxen neγ d busfus. Ih! tikkwal ttarun-tt ula s ifassen-nsen yebbeqnunnsen deg idammen… Amek ?!...\n-- Llan wid ur nettaru la s lmidad, la s ssmex, la s wayen nniḍen ; ur ssinen ara maḍi ad arun.\nWid-nni, Ssawalen-tt-id s yimi afuḥan, s yimi i itetten amurḍus. Qqaren-tt-id s yiles n weksum ur nesεi iγes, qqaren-tt-id s yiles ur nesεi iγes, yessibnin akedded n yiγes, yettsummun adif n yiγes. Ssawalen-tt-id s yiles ur nesεi tilas, s yiles i itemmγen akin i tlisa, iles-nni i wumi ur zmirent ad qerrεent tuγmas, iles-nni yessnen amek ara yenneḥwaṣ, yessnen amek i yettmelliṣ. Niγ ( yak) acḥal d abrid i yemneε si tuffẓa n tuγmas i s-yellan d ẓẓerb! Niγ (yak) acḥal d tikkelt i yessaweḍ bab-is ( mačči d iman-is i yessawaḍ, d bab-is i yessawaḍ) γer uwezγi; neγ γer lmuḥal! Netta ( iles) yezga yeffer, yettuγal γer wexjiḍ-is am wezrem, niγ qqaren « iles yessawal-itent, aqerruy yettaγ-itent ».\nA yi-d-tiniḍ: D acu i d imeslayen-agi ur nesεi lmeεna?! D acu i d yir imeslayen-agi imeqqerṣa? Imeslayen-agi yecban aderbal neγ yecban abeḥnuq-nni yehban, winna akken yettmenṭaren deg igudiyen, winna akken i wumi ur d-tzeg tfawet! Nniγ-ak a win ur nessin: Ma yella kečč tulet-inek leggaγet, tecba leḥrir, nekk ul-iw ḥercaw, yecba tazeggart.\n-- Γas ul-im ḥercaw, γas yecba tazeggart, llan wid yecban amger zemren a t-id-qemmḍen si lǧedra, zemren a t-id-ḥuccen seg iẓuran.\n-- Nniγ-ak: Ma keččini a winnat, tulet-inek d taleqqaqt am tqeṭṭiṭ-nni yegzer wemcic. Nekk, ul-iw d aẓru n tefza neγ n tnicca.\n-- Γas ul-im d aẓru, llan wid yecban anhiz ( afḍis ameqqran), a t-sdegdgen, a t-bḍun d ticwayin.\n-- Nniγ-ak, a winnat: Ma kečč, tulet-inek d adγes, teshel i weskaf! Nekk, ul-iw d timess, ur yezmir ḥedd a t-yennal.\n-- Γas ma ul-im d timess, llan iseḥḥaran yetturaren s tmess akken bγan, tikkwal tetten-tt d tuččit.\nNniγ-am, tenniḍ-iyi-d. Tenniḍ-iyi-d, nniγ-am: Tugiḍ ad tfehmeḍ tasusmi yettmeǧǧiden, akken i d-ssenṭaqeγ nekkini arqiqqes n lecfar n wallen-im. Nniγ-am, tenniḍ-iyi-d. Tenniḍ-iyi-d, nniγ-am: Tugiḍ ad teγreḍ tadyant n tayri gar : “Zulixa d Sidna Yusef “. Tenniḍ-iyi-d, nniγ-am. Nniγ-am, tenniḍ-iyi-d: Walaγ acḥal d isura n irebbiten n tayri: widak-nni n “Bac muhendes d sitti Hanem”, widak-nni n “ Fendi wa ḥaramihi”, widak-nni i γ-yerran tayri d asqecmeε, i γ-yerran tayri d alelluc netturar yes-s akken i γ-yehwa…\nTeggugmeḍ, ters-d fell-am tsusmi! Ḥṣiγ tugiḍ ad tawiḍ mayna! Kemmini yečča zzux. Kemmini yenwan iman-im d leεlali. Kemmini yenwan iman-im d aggur, d tiziri, d igenni s lekmal-is! Amek ara tawi mayna teqcict n ccuq?! Taqcict i d-yekkren di lεezz d ddlal, taqcict i d-yetturebban s ḥlu-ḥlu neγ s ttnefcic?! Meεḍureḍ i telliḍ, aḥlil!…\nFiḥel awal, γas teṭṭfeḍ ssabeε-inem ar γur-m; maca, gziγ tasusmi-m, yenna-yi-d lexyal n tili-m: Sel mliḥ a wagi! Nekk mačči d menwala. Nekk, ur lliγ ara si tidak-nni i zzuγuren wulawen-nsent. Nekk seg tid yezwarayen leεqel, mačči seg tid-nni i iteddun kan s lewhi.\n-- Ḥṣiγ, ayagi yakk d zzux kan i yennernan deg-m. Ayagi yakk d awham kan i twehmeḍ deg yiman-inem. Ayagi yakk d nnefs kan i kem-yulin, teḍra-yam am tculliṭ-nni yeččuren d nnefs, nǧeε-itt kan ad tuγal d tilemt, d ulac…\nMa γur yiman-im d ayen nniḍen, γur wiyaḍ, (akka telliḍ akka tura, wamag ma tejjteḍ neγ ma tsuma-kem-id tewser, fiḥel awal!..) tettbaneḍ-asen-d d tamesluxt kan, daya.Yal wa amek i yebγa a kem-yečč d tiremt: Wa d aseqqaḍ, yebγa a kem-yečč s tawant. Wa teǧǧa-t leqnaεa, yebγa ad itett deg-m ad yesnagar. Wa yettwafeḥḥem ( “afḥam” qqaren-t i win yeεyan di kra n tuččit), a kem-yesselbubeγ kan a kem-yeǧǧ. Wa yebγa-kem d tacriḥt n teftilt, wa yebγa-kem d tacriḥt m yiγes, wa yebγa-kem d tacriḥt m tassemt, wa yebγa-kem d lemdamat ( ayen yettilin daxel uεebbuḍ, am tasa d wul), wa yebγa-kem d iles, d adif, d lekfarat ( lmexx neγ allaγ)… llan ula d wid i kem-yebγan d tisigert ara yefk i yiḍan, i yemcac…\nTwehmeḍ! Tugiḍ a d-terreḍ awal!?\nIhi, mačči fell-i ara tesfelqḍeḍ, mačči fell-i ara tessiεezzeḍ iman-im… niγ qqaren: “ Acḥal εzizeḍ a lleft, taberruyt teswa mitin”. Neγ daγen: “ Ay akken tebγuḍ tiεzizeḍ a tiṭ, timmi tezga-d sennig-m”.\nNekk, tigi yakk, jerrbeγ-tent, “ ulac afrux yufgen, ur iris”, “ ulac ttejra ur ihuzz waḍu”, ulac ul ur tḥuza tayri, ulac nnif di tayri.\nTayri tecba lmut, ulac win ara tezgel, tgellu s uzegzaw akk d uquran; εad tugar-itt! Imi nettat (tayri) d taderγalt, tḍellu i medden bilγus, tneqq-iten s tecmatin, ttekkes-asen tirwiḥin tettaǧǧa-ten d igerbuzen, mmuten ṭṭillin…\nMa ur tumineḍ ara sell i weḥbak n wul-im, sell i uneznaz n iḥulfan-im; wali tugna-inem di tnafa, mačči d tugna-nni i m-d-yemmal lemri… Ma ur tumineḍ ara steqsi wid ijerrben, neγ sell i tezlit-agi n Si Muḥ:\nCubaγ-k, ula d nekk yiwwas ḥemmleγ\nSsneγ mi ara yirẓig lqut\nSsneγ tayri yeṭṭfen tiγilt\nTerra-yi ussan d lḥentit\nTayri ma tfut tedderγel\nUla d as-d-yexdem leεqel\nS i nettwali\n-- Mačči s Si Muḥ ara tesεeddiḍ iman-ik, mačči s wiyaḍ. Si Muḥ akk d wid i t-yecban ẓid-it imeslayen-nsen, mačči am imeslayen-inek ileǧmanen, imessasen.\nI tuγaleḍ kan γer tira-nni-inek tamugezt ( engagé)?!\n-- D kemmini, εad d kunwi i yebγan aya. D kunwi i yi-d-yezzuγren, d kunwi i yi-d-yefkan afus…\n-- Nefka-yak-n afus, kečč tefkiḍ deg-neγ afus! Nessuggem deg-k ayen iwulmen, ayen ara γ-d-yerren asirem, ayen ara γ-d-icebbḥen tirga…\n-- Terǧa-m deg-i ayen iwulmen, neγ ayen tebγam?! Tebγam a wen-kemzeγ anda tebγam…\n-- I tecbuḍ-d xersum deg idaddaten-inek?!\n-- Tebγiḍ a d-tiniḍ imyura-nni-nneγ imeqqranen, wid-nni akken i wumi yecrureq yemru ( a yi-ssurfen imi ur ten-id-bdireγ ara, γas ssneγ akk ismawen-nsen)? D tidet, wigi ur ten-cbiγ ara, meεni annar-agi hraw, deg-s amkan i yal yiwen…\n-- Terniḍ tsemmaḍ-as “annar”, γef waya i tesserwateḍ akka akken i k-yehwa!\n-- Ala! Bγiγ kan a d-iniγ: Yal wa amek tt-iwala, yal wa anta tiγmert ansi tt-id-yessaked. Lemmer ur ugadeγ ara ad rfun fell-i, lemmer ur ugadeγ ara a tt-cerweγ merriγet, yili nniγ-d: Llan deg-sen wid i tt-iwalan s tmuγli n wiyaḍ, mačči s tmuγli-nsen nutni. Llan deg-sen wid i tt-id-yettcebbiḥen d acebbeḥ n belεani ( “ belεani” d aεemmed s twehranit, wissen ma yella s teqbaylit?), ssebganen-d kan tafukt akk d nnsim n tefsut, teffren uḍan n llyali n tegrest (ccetwa), teffren izilan n ṣṣmayem unebdu; llan deg-sen ula d wid i tt-yennan akken ara εeǧben tiqcicin, neγ tiḥdayin ( ma llant εad tid yeqqaren s tmaziγt?!) akken a sen-d-cmummḥent. Tilmeẓyin i kem- yecban a ten-buddent i yiman-nsent, ma d tid ijewǧen a ten-buddent i yessi-tsent ( εad ma ur εciqent ara yakan: di Raγeb Εalama, neγ di Jurj Wasuf, neγ di kra n “ Cab” i yessnen ad yecnu: “Lmeryula ttebγi ttesher”).\n-- “ Iruḥ wul a d-yekkes lxiqq, yufa leḥbab d imuḍan”. D acu k-yuγen akka, a winnat?! Aql-ik, tuγaleḍ d akuz, tuγaleḍ d ccluc, tuγaleḍ d buseṭṭaf, ur tezgileḍ yiwen! Tessawaleḍ ala i nnger!... Weqbel ara k-iniγ aḥlil, ahat meεḍureḍ i telliḍ, γas γiwel err-iyi-d γef westeqsi-yagi: Acimi yal mi ara d-tbedreḍ tayri, yal mi ara d-tbedreḍ iḥulfan tettmektayeḍ-d yid-sen lmut?!\n-- Ass-a a m-d-iniγ ayen ur nniγ ula i yiwen, acku tefkiḍ-iyi-d nnuba, teǧǧiḍ-iyi a d-smireγ tiqqit si tedlawt-nni n lemrar i d-yeẓẓem wul-iw… Ihi γas sel-d a tameddakelt ( mačči a taḥbibt, γas kkes aγbel) : Walaγ-tt sanda i tt-tessaweḍ tayri.Walaγ-tt sanda i tt-teẓẓuγer tderγalt, walaγ-tt mi yenta deg-s ujenwi n lexdeε, ajenwi n lexdeε i d-yekkan seg ufus n laman. Walaγ-tt mi tt-yenγa gma-s, gma-s i d-turew tεebbuṭ n yemma-s! Acku tḥemmel yiwen, tleḥḥu yid-s; nettat ahat i t-yessuggmen i jjwaǧ? ahat i t-yettargun d azgen n yiman-is… netta wissen amek i tt-yundi?! Ass-nni yerwel, acemma ur t-yuγ, acemma ur t-yebli! Seg yimir-nni ar tura, ahat acḥal d tiḥbibin i yuqem? ahat yejweǧ, ma mačči d snat, neγ d tlata tulawin, ma mačči ugar?! Ahat yettu-tt maḍi! Walaγ-tt mi teẓẓel di tlemmast n webrid am usaru, walaγ-tt mi tt-γummen s uḥayek n leḥrir ( ur cfiγ ara γef uḥayek-nni ma d win n Lεecεaci, neγ d lemremma?) . Aḥayek-nni i ttarrant teslatin, ass-nni yebbeqnunnes deg idammen. Ass-nni γas meẓẓiyeγ, d agrud, akken meẓẓiyit igerdan-nni i iteddun γer uγerbaz ( lakul). Aγerbaz-nni yecban taberrakt n wuzzal, acku yezga-d di lḥuma taẓawalit, yezga-d di Bab lḥemra ( tawwurt tazeggaγt, ahat d “tawwurt n ǧahennama” ). Teẓẓel di tlemmast n webrid meskint, tewwi-tt deg yifer-is, tinna akken i yettargun talwit, tayri, tarwa… Teẓẓel zdat yimi n tewwurt uγerbaz: Amseglu ( annex) “Elǧǧewhara”/ “la perle”, teγli tǧuhert zdat yisem “ Elǧǧewhara”. Texnunnes deg idammen-is am tixsi yemmezlen deg wass n lεid, ur d-yecfiε deg-s uγerbaz, ur ixuṭṭ deg-s. Teẓẓel qrib zdat tewwurt n lmuxat ( timasurin), imir-nni mazal-itent llant, ur d-tecfiε deg-s tmezgida ( lǧameε irumyen)-nni, ur txuṭṭ deg-s! Teẓẓel qrib zdat n lwali ( ṣellaḥ, lemqam) Sidi Muḥemmed Mull ṣṣur ( d aγrab, d ṣṣur yesεan tikeddanin akk d txemmjin, ideg srusuyen ticemmaεin d yedrimen; ttẓurunt-t lxalat, ttγimint din ssummurent iṭij. Yezga-d di tama ufella n Sidi Lhewwari), ur d-yecfiε deg-s ṣelleḥ ur ixuṭṭ deg-s! Teẓẓel qrib ( s waffug n wegḍiḍ neγ n wefrux) zdat Lalla Meryama ( Meryem, yemma-s n Sidna Εisa) i d-yeṭṭfen tiγilt di tmezgida n “Santa kruz”, Lalla Meryama i yeldin iγallen-is γer tama n “Lmariyya”, amzun tessawal i wid yeḥwaǧen leεnaya, ur d-tecliε di tmexluqt-nni, ur txuṭṭ deg-s!…\nZziγ γer tmeddakelt-nni-inu n tmara, kkreγ ad as-iniγ: Muqel ar wanda tessawaḍ tayri! Atnad iḥulfan d leḥnana i yessawaḍen γer nnger! Kemm teqqareḍ : Nekk d leεlali, nekk d aggur… kkreγ a s-iniγ: Ma yella tḥemmleḍ ( ḥṣiγ tḥemmleḍ), ad teknuḍ, ad tanzeḍ zdat win i tḥemmleḍ, ad tuγaleḍ d taklit n tayri. Kkreγ a s-iniγ: Ayagi i m-n-nniγ, yekka-yi-d si teqruct n wul, mačči si mraw (10) lewṣayat i d-yersen γef Sidana Musa; yernu mačči d kemm i tt-weṣṣiγ, la ttweṣṣiγ deg d tidak ḥemmleγ am yessetma, neγ am yessi.\nA ziγ tennejla, tessenser iman-is γef tfednin, teǧǧa-yi-d ilem ara yi-iwansen. Cerweγ-tt merriγet, nndama ur tt-ufiγ. Bγiγ ad ttuγ, bγiγ ad zhuγ, greγ di rradyu tasfift-nni “ a taεezzult-inu”, bedleγ tayeḍ:\nAy aneznaz yekkaten\nNekk yufa-yi-d di berra\nΓef teqbaylit m uxelxal\nIḍ d wass ur gganeγ\nTeγli-d tallest, texsi ( tensa) tafat, berriket ddunit, yessusem rradyu, d nnuba n tezḍuṭ n yiḍ, d nnuba n tbuγarin ( asbuγer) n yiḍ; tid akk yettwanγan wwint-d tirwiḥin-nsent yettijjiqen deg ifassen-nsent, sṭebṭubent-d di tewwurt, ttsuγunt-d : Sidna Ayub !... Sidna Yunes!... Sidna Nuḥ ! ….\nRriγ tiwwura, rniγ lecqayeq, medleγ allen-iw, regleγ ( bellεeγ) imeẓẓuγen-iw, lemmer ufiγ ad rewleγ ula seg yiman-iw. Nwiγ a yi-d-tennal talwit, ziγ d “avirus” i ineṭden deg wallaγ-iw, yessexreb deg-i yal kra yellan d tirga yelhan, yessedrem ( ihudd) deg-i kra yellan d asirem; a ziγen d « mzelzel-ẓekwan » i inedhen deg uqerruy-iw! Amzun d « ayat lkersi » i d-yettkerrir : « Tikkwal γas tura s idammen yessamsen talaba tamellalt n teslit, ma ur d-uragen ara ansi nniḍen, a d-urugen seg yiri-s ara yezlu gma-s, neγ baba-s. Tikkwal γas tura s idammen yessamsen talaba tamellalt n wegrud amecṭuḥ i wumi xetnen ( ṭṭehhren). Tikkwal tura s idammen ara yessimsen talaba tamellalt ( lekfen) n lmeyyet mi ara t-yeddez Εeẓrayen… »\n1- Ṣṣenf-agi n tira ssawalen-as s taεrabt” lxaṭira”. Aql-aγ nefren-as-d isem i tt-iwulmen s tmaziγt: “Tawengamt” i d-yessumer gma-tneγ Derwic Εumar si Lmerruk. Tawengamt tekka-d si: Tawengimt( lxaṭer= mémoire).\nWehran ass n 11/08/2006.\n* D tamedyazt, d taεeggalt n tiddukla Numidya. Tewweḍ sanda ara naweḍ, ass n 17:08/06 γef 1 n ṣṣbeḥ ( 5 wussan segmi tettwaru twengamt-agi). Truḥ akken d tilemẓit, d lal n 35 iseggasen. Ṭṭes di talwit a Fuziya weltma.\nRiɣ ( bɣiɣ ) a d-bduɣ tameslay ɣef twengamt-agi, seg yezwel-ines, anda tayri tuɣal d tagellidt, d tagellidt ɣef tmeṭṭut-agi, neɣ akken i tt-ttwaliɣ nekk , d tarwiḥt, d tarwiḥt i d taklit yettanzen, unuz n tmara, maca, tamara ẓiden mačči tamara rẓagen, tinna akken yettruẓun ifadden, tagi d tamara-nni, i d-yesnulfuyen inumak n tudert, i iteẓẓun ccbaḥa n tafat di ṭṭlam berriken !\nD taklit, tarwiḥt ur nesɛi lqeḍra zdat uḥulfu aderɣal i tt-yettawin s anda ur tefrin ( textar).\nD taklit, tarwiḥt yettrajun aḥulfu-agi akken ara s-d-yesteftef cwiṭ seg yebzizen n tudert, ma ulac, , ad teqqim akken, d tarwiḥt ur nesɛi tarwiḥt, ɣas tedder, tudert-is d lmut !\nD taklit , d tarwiḥt zdat tayri, maca, d tagellidt zdat tfekka mi ara tili akken ddaw uḍar n tayri.\nTaklit n tayri, d tarwiḥt ur nessin tikli, ala di tizi n tayri. D tarwiḥt-nni yettenɛettaben di ṭṭlam, akken kan ad twali acrurreq n yetran i s-d-yettaznen ciṭuḥ n tziri i yes-s ara teldi allen-is.\nTaklit n tayri, d tin akken ur nessin ad tidir ger tfekkiwin – imi netta d aneglus ( lmalayek)— d tarwiḥt, temgerrad aṭas ɣef tfekka, imi taneggarut-agi, tkeffu, tderreg ddaw wakal, tarwiḥt tettidir i lebda!\nD taklit n tayri, ih, d tagellidt n tfekka. Mi ara trefdeḍ imru, akken a d-tessneṭqeḍ tayri, ḥṣu akken tira-s d nnhati, isekkilen-is d awezɣi, tutlayt-is d aḥulfu.. Maca, ur ḥṣiɣ ara ad tzemreḍ a tt-id-tessneṭqeḍ, imi tayri d tagugamt, tɛuddeḍ-tt d taderɣalt kan? Ḥṣu d akken tayri, d taɛeẓẓugt, ur tsell ala i yiman-is, d tagugamt, yiwen ur isell i taɣect-is, d taderɣalt, ur tettwali ala lǧerrat-is! Tleḥḥu kan anda i s-yehwa, teqqar-d kan ayen i tebɣa, tsell kan ayen i d-tenna , tẓerr kan ayen tga.\nḤṣu daɣen akken tayri d tameslubt, ur tesɛi leɛqel, yettban-as-d uwezɣi yeshel!\nƔurk ansi i s-tettɛudduḍ d akken tira-agi-inek, ssnent tayri, akken tebɣu tettwassen tayri, tettɣimi akken d asteqsi, ur nesɛi tifrat, d tiyersi icudden ur tefsi.\nAyen i gziɣ di twengamt-agi, “ Takti tagejdant" i yeṭṭfen tasga deg wallaɣ-iw akk d rruḥ-iw, “ Tayri d lmut”! tayri-nni i yellan d azamul ujuǧǧeg d ccbaḥa, azamul n tudert, n lehna, n tefsut. Tayri-nni i yettcabin timiqqwa n lehwa i d-iḥeyyun akal, tayri-nni i yettcabin ɣer tmess i yessefsayen uzzal, tayri, tinna akken yellan d udem n tudert, a ziɣ nettat d lmut d yiwen unamek! Taqendurt tamellalt i tettarra teslit, d nettat i d aceṭṭiḍ-nni amellal ideg tettlen lmeyyet!\nD tidet, tayri am lmut, mi ara d-tenced ur aɣ-tettak akud akken ad nxemmem, neɣ akken ad nextir amek neɣ anda ara neɣli\nTayri d asfel, d assesfel, n waṭas tɣawsiwin, yiwet gar-asent d tudert! d assesfel n tudert akken a d-naǧew tudert! Meɛna, yettɣimi –d westeqsi:\nTuklal ad as-fkeɣ tudert d asfel? Neɣ, yuklal ad as-fkeɣ tudert d asfel?\nYuklal? Tuklal? Temgerrad tmuɣli deg waya, akken i temgerrad ṭṭbiɛa d tnefsit n yemdanen.\nTikkwal d tameṭṭut i yettruḥun d asfel i tayri, d nettat i yettxelliṣen leɣrama uḥulfu i yettilin ɣlayet aṭas! Maca ur ntettu ara daɣen, ula d argaz tikkwal yetteɣlay di tfexxet ( ticerket)-nni n lexdeɛ, ula d netta daɣen, yettxelliṣ leɣrama n tayri.\nYal wa si tama-s amek i d-yettcetki, d wagi i d asentel s yimmad-is i d-yellan di tullist-nni iɣef i k-n-nniɣ semmaɣ-as “ Akli n tayri”! ( ur ẓriɣ ara ma yella ad yeqqim yezwel-agi akka neɣ ala!)\nƔriɣ-tt twengamt-agi n “ Taklit n tayri” aṭas tikkwal, yal tikkelt tesnulfuy-d deg-i tikta timaynutin, dɣa teǧǧa-yi ad ɛiwdeɣ tamuɣli deg wayen iɛeddan yakk d wayen i d-iteddun!\nAcki-tt acki-tt Twengamt-agi !!!\nAcki-tt, acki-tt, acki-tt ala ma d ulamek !!!\nAzul a gma Ǧamal.\nTullist-nni « Taklit n tayri » d ayen igerrzen aṭas, ɣas ma yalla ur teshil ara i tegzi imi inumak d-yellan deg-s lqayit d ayen kan, dɣa ufiɣ deg-s iman n Ǧubran Xalil.\nAcḥal teḥzen tedyant n tullist-agi am wakken teḥzen yekk tira umexluq-agi!\nUla d tayri yerra-tt d tamugezt (engagé), d lewhayem ! Waqila, ala Tanaṣlit i tḥuza imi ala nettat i d-yemmeslayen fell-as.


Q=14	C=0	SS=0	LS=14	PS=0	DC=0	LC=0	SD=0	BS=2	G0=3	G1=2	G2=1	DLID=ber_Latn	BODY=Tamaziɣt di lakulat n Mɛesker!\nAmaynut i d-yellan deg usenfar n tmendawt i d-iteddun ɣef tutlayt n tmaziɣt d taɣelnawt u d tunṣibt, yerra-d rruḥ i buhan imaziɣen i yebɣan ad ɣren tutlayt-nsen anda ma llan di tmurt-nneɣ. Di lwilaya n … ugar\nTalalit n teswast Tamaziɣt\nDeg useggas 950 ngum tallit-nneɣ, Cacnaq amezwaru, yesbed iman-is d Ferɛun n Maṣer.\nAmezruy imaziɣen yebda netta d win imaṣriyen, ugar n 5000 iseggasen aya. D tidet, isem Ilibiyen nettaf-it deg isemliyen iqdimen n Maṣer. Ɣur … ugar\nIlmend n yennayer 2966\nIlmend n yennayer 2966, tiddukla tadelsant Numidya n Wehran, tin yefkan azal i yedles amaziɣ. Yal aseggas tteg-d yiwen wahil meqqren, yal aseggas tessawal i yal amaziɣ neɣ tiddukla i iqeddcen ɣef tmaziɣt akken ad tili … ugar\nThegga-d tiddukla tadelsant Numidya n wehran, yiwen wahil d amerkanti ilmend n tezrigt tis-11 n tfaska n yennayer 2966 s lmendad n tneɣlaft n yedles, aseqqamu unnig n timmuzɣa, lwilaya n wehran, aseqqamu aɣerfan … ugar\nḤusin Ayt Ḥmed, ameddakel umennuɣ, asirem n weɣref\nSɣur SADEK HADJERES, yettwakkes-d di Le Watan 03/01/2016\nYerra-t-id ɣer teqbaylit: Yazid Oulha\nTameddit n tmettant-is, nniɣ-t i twacult-is, i imassayen n FFS akk i medden: tajmilt yelhan ara s-nerr d asefti d usefrurex … ugar


Q=10	C=10	SS=0	LS=0	PS=0	DC=10	LC=0	SD=0	BS=2	G0=2	G1=2	G2=2	DLID=ber_Latn	BODY=Amaynut deg tsekla : « Le montagnard au grand nez » d ungal amenzu n Zubir Zerarga — Siwel\nPosted on : 16/07/2017 By Akli Muhubi\nTASEKLA (SIWEL) — Deg ussan-a yezrin, i d-yessuffeγ uneγmas-ameγnas Zubir Zerarga ungal-ines amenzu, s tutlayt tafransist, iwemi yefka azwel « Le montagnard au grand nez », γer tezṛigin Asirem n umaru Malek Menic, deg Tubiret.\nZubir Zerarga d mmi-s n taddart n Wağiwen (Ağiwen), i d-yezgan deg temnaḍt n Xerrata, deg usammar n tmurt n Yiqbayliyen. Seg temẓi-s i ḥemmel tira, d aya i t-yeğğan ad yaru ayen din n yimagraden, deg uγmis n trisiti « Le Matin.dz », anda i d-yewwi awal γef waṭas n yisental, gar-asent : timetti, tasertit, idles d wayen-nniḍen, yexdem ayen din yisefra s teqbaylit. Rnu γer waya mas Zubir d ameγnas n yizerfan n umdan akked taluft taqbaylit.\nUngal « Le montagnard au grand nez », d azwel n udlis amezwaru n mas Zubir Zerarga, yeffeγ-d γer tezṛigin Asirem n Tubiret. Yebḍa γef 15 n yiḥricen d 113 n yisebtar.\nD ungal ara d-tafem yettnuzu deg tanedlist Ɛellik deg Xerrata, tanedlist Zaydi deg uweqas, tanedlist Summam deg iγrem n Bgayet, Tubiret deg uxxam n teẓrigin Asirem, Tizi wezzu deg tnedlist Ccix, Iɛeẓẓugen deg tnedlist Reḥmun, Aqbu deg tanedlist Muḥend Uharun, akked ticci.\nUngal-a yehda-t umaru i twacult-is, akken daγ i t-yefka d tajmilt i yimeγrasen n taluft n 1963-1965, i Taher Ğawut d Saɛid Meqbel, d wiyaḍ yal yiwen s yisem-is.\nWid yebγan adlis-a, neγ i wugar n yisallen, ad aznen γer usebter n umaru deg uẓeṭṭa n faysbub.\nSIWEL 152219 Jul 17 UTC


Q=9	C=9	SS=9	LS=0	PS=9	DC=0	LC=0	SD=0	BS=1	G0=6	G1=2	G2=0	DLID=ber_Latn	BODY=Inekraf n Lḥirak safi a ten‑smunen deg yijjen leḥbes. | Le RIFAIN\nInekraf n Lḥirak safi a ten‑smunen deg yijjen leḥbes.\nYura usit n Nadorcity belli Ttamek yebda ad yesmutti inekraf n Lḥirak i ttuɣa yekksen x macca ɣer yijjen leḥbes.\nMamek tenna belli ass‑a smunen inekraf di Tanja, waxxa nitni ttuɣa ttettren ad mmuttyen ɣer selwan. Maca marra inekraf smuttyen‑ten, kkes zzag‑sen Naser Zefzafi, d Nabil Aḥemjiq.\nNaser mazal wer yelli ca mliḥ di sseḥḥet‑nnes, s uyenni ad iɛeṭṭer usmutti‑nnes. Nabil yixḍer ad kid‑s yeqqim di Ras Lma (Fas) ar ɣa yeggenfa. Ɛlaḥsab min dd-yusin di Nadorcity.\nInekraf kksen 25 n wussan x macca, ttettren zzag‑s ad ten-smunen deg yijjen leḥbes, mamek ttren ca n tmeslayin nniḍn. Sbedden tikkest x macca ass n 8 cutenbir, zegga dasen-ucin awal a dasen-ggen min ttettren.


Q=12	C=12	SS=12	LS=0	PS=6	DC=0	LC=0	SD=0	BS=0	G0=13	G1=4	G2=2	DLID=ber_Latn	BODY=Ma ad raḥen Irifiyen ad nḍaren tawriqt-nnsen di lintixabat ? | Le RIFAIN\nIjjen useqsi d ameẓẓyan immers-dd di grup n « a nessen Tarifit » i yesmunan iwdan i tecqa tutlayt n Arrif. Aseqsi-ya dag-s « ma ad traḥed ad tvuṭid ? ». Mmersen tlata n yestayen deg umezwaru : « wah, lla, wer ssineɣ ». Ijjen zeg inni icerken yerni astay n « ssuq yexwa ».\n167 n wegmam i icercen di sunḍaj ameẓẓyan. 117 zzag-sen nnan ila wer xsen bu ad cerken deg istayen. 14 xsen ad vuṭan d 9 waha i wer yessinen ɛad. Maca 27 ig yennan ila qa lintixabat d « ssuq yexwa » neccin nḥesb-iten aked yenni innan « lla », suya s kulci tteggen 144 ig innan « lla » zi 167.\nIcten zi tenni icerken tura « Wer ttimneɣ ca di lintixabat-a nssen i wer ittbeddil walu. D aḍeyyeε n lweqt d ttmenyat waha leqser i yḥekmen di tmurt-nni wer ixes ca abeddel. Uca neccin mala nerzu ad nbeddel dini ijj lḥajet waha huwa barra cariε aɣuyyi ». Ijjen ixes ad ivuṭa yura-dd:« A nixḍar wenni di illa cwayt n tfawt, A nekkes krucc leḥram aqdim ».\nIjjen nniḍen yura « Sejjleɣ, maca muḥal minzi aqqa-yi di Ṭanja, tteswit di Nnaḍur ».\nAmec nessen wer iqqim walu ad yemsar usewwet ass n 08 zi Cutenber, zzag-s ɣa tettwagg ijjen lḥukuma d jjdid di Lmuɣrib.


Q=0	C=0	SS=0	LS=0	PS=0	DC=0	LC=0	SD=0	BS=2	G0=27	G1=23	G2=11	DLID=ber_Latn	BODY=Tafsut n Yimaziɣen : Tagint n tmettant tazulalt - La confédération des Iflisen Umellil\n<< Profanation du tombeau berbère... Akli Yahyaten : A Ԑemmi Lḥusin >>\nTafsut n Yimaziɣen : Tagint n tmettant tazulalt\nYal agdud di ddunit ( am zik am tura) yeḥwaj aktay, acku d aktay-nni i yettaren aẓar ɣer tara! Ur yezmir ara ugdud ad yenfel i txidas n umezruy, neɣ ad yesemneɛ ixef-ines si tmedwa n tatut ma yella ur yezdi ara zdat n yigli, yettqazamen tamuɣli, nnican ara t-id-yesmektin acu yella neɣ amek yella. Aya d abudiyen(bases) ilaqen i lebni n timadit n yal aɣref, acku am akken it-id-yenna Winston Churchil “ agdud yezzin aɛrur i yiḍeli-ines, du leqrar ad as-yalles”. Ɣef anect-a ( mebɣir cekk) ttuɣalent tadyanin yedder ugdud d- izamulen n tnekwit-nsen( identité) , ttewqamen-asen-t afugel akken s cfawat, yal yiwen ad yezzi s tmuɣli ɣef ayen ddren imezwura, akken ula d nitni ( nnuba-sen) ad ǧǧen kra ( isufer yesidiren cetla) i yinegura. Yal mi ara d-yezzi umuli n tadyant yeqlen d limaṛa deg ubrid yuɣ ugdud , ttezint tidmiwin ɣer inumak-ines, sefruyen imazanen i d- tnawel i tsutiwin i d-iḍefren. Tidyanin-agi cbant imraren i icudden ass-a ɣer yiḍeli, am akken llan-t diɣ d irebi i wayen ara d-yenulfun neɣ ad d-illalen seg uɛebbuḍ n yimal.\nAktay yettara lehwi n yemdanen ɣer icqiriwen ddren igduden iten-id-yemugren deg ubrid n tgemi-nsen. Yal tikkelt deg aɣref yufa tibuda( solutions) s wacu ara yenfal nnig lewɛer i d-sersen isaggasen zdat-s, akken ad yeg asurif metwal aɣbalu n liser akked d timunent, yettuɣal wass-nni d lemri n umenuɣ deg yekcem akken cetla-s ad tezdi s lqed, imi akken it –id yenna Gaston Bouthoul: “ taɣerma d imenɣi mgal tugdi”.\nTafsut n Imaziɣen tella ula d netta-t d yiwen uktay yesɛen azal meqqer ɣer Leqbayal d Imaziɣen s umata. Ɛecrin di Yibrir yekcem ixef n Imaziɣen, yuɣal d tanfust izedɣen deg taglimt yesburen timadit. Tidyanin n 20 di Yibrir huzent arrac d telmeẓyin yedren tallit-nnideg akken ḥulfan s umenuɣ-nsen ara ldint tiwwura n yimal ɣef umezruy. D imenɣi nsen arad yerran aserhu i waɣref amer ɣer zdat as yegg tawenza nniḍen i yidles-ines yettwaɣaben d lesnin yakken( am akken it yenna Matoub: “ad yeff anda yedda later-ines) . Tafsut n tmanyin seg yimir tuɣal d azamul n tnekra n ugdud mgal lbaṭel akked unḥiyaf d tmuḥaqranit. I tikelt tamenzut idles Amaziɣ yezwi takka i ɣumen udem-iens, yewwet s-ugerz akken ad yezdi uɣedu ines yeknan ddew ideflawen n tatut.\nTafsut n tmanyin d tanekra n ugdud yuggin azaglu ɣef tayet id- as id ihegga udabu n yimir. Adabu isenden ɣef ukabar awḥid( yukren timunent n tmurt s ljehd n iserdas yellan di tillist n tunes si 1962 ɣer tura) akken as-yectiq( i wagdud) ad yinni awal. Adabu ireṣan iman-is ɣef teɛrict n leḥkem s utekki ɣef yiwen ukabar isebɣen timadit n tmurt, yerran nekwa n ugdud teqqen ɣer tansa n teɛrabt akked d tineslemt. Ɣer adabu yesrewten di tamda n leɣrur , yesmenyafen leḥkem n takriḍt ( s ljehd n iɣalen n iserdasen-is) teɛrabt d netta-t i d-tutlayt n tmurt, d lmuḥal ad -as tilli tayeḍ d tarbibt!\nAḍu n leɣrur, yezwin tamurt , iṣuḍed si 1962 asmi Benbela aselway amenzu n tigduda isuɣ s ljehd n taɣect-is: “tamurt-a d teɛrabt… d teɛrabt… d teɛrabt!”! Seg imir yir tamuɣli teḍfer idles Amaziɣ. Ɣer Boumedienne( iɣeḍlen Benbela) : “ ma riɣ tamaziɣt d tutlayt taɣelnawt n tmurt , amek ara msefhameɣ d tmura tiɛrabin ticqiqin?” Ɣer Chadli “tidet di laṣel d imaẓiɣen i nella, meɛna turra yerra-aɣ l’islam d aɛraben”. Ihi seg ass amenzu i lldint tiwwura zdat n lbaṭel i d-yeɣlin ɣef yidles Amaziɣ akked tutlayt-is.\nRran aɣabar ɣer yifer n laṣel, armi kra n umdan yeṭɣamen akken ad isuter tuɣalin ɣer tjadit n tmurt leqrar-is ad yettweɛzel, neɣ yettwerfaɛ, neɣ yettwenɣa. Asefru n Matoub Lounes ur yedrig tamselt: “ ma d wid-ak si zzman yukin/ ɣaben-ten lesnin/ ger rebɛa leḥyuḍ/ ass-a i d-ggren”! Di lǧera n tikti-agi ikamel Lounis Ait Menguellet yenna: “ bɣiɣ ad inniɣ/ ad yefsus wul-iw/ ur tesɛiḍ win nɣiɣ/ ugadeɣ tili-w”. lxuf di, lawan-nni, yezga yeguni tiɣemar, yenneḍ i leḥwari alarmi kra n win yugin kennu, yuɣal yecba imenfi neɣ amcum. Ferhat Imaziɣen Imula yesbegned ẓẓur( id yemigren imdanen) imiren di tizlit-isyettwasnen “ a nbed ɣef tizi n wass-a” deg ayeg yenna: “ a nbed ɣef tizi n wass-a/ akken a nemuqel/ amek ara yili uzekka/ yemugreɣ-id umenuɣ”. Si tamma nniḍen, di tizlit a yizumal ula d Yidir yerra lewhi n tidmi n medden ɣer tamsalt-agi deg imeslyen usefru i d-yeqqaren: “ ay izumal/ s leqyud d takmamin/ di yal tamurt/ gezmen-as awal/ mi d-nnan tiquranin”.\nIsefra-agi d wiyiḍ begnend zmek i d-yesran ɣef imaɣrasen n yidles Amaziɣ akked tugdut deg isaggasen n 70 akked d 80. Maca am yal tikelt, tugdi itt-yettruẓun d imru, d asefru, d awal,d imusnawen. Ahat dayemi iduba itt-yebnan ɣef tanasreft( dictature) lhem-nsen d-at wawal, d imedyazen, d imyura. Ahat d anamek n wanect-a i- yeǧǧan Ali Ideflawen as yinni deg usefru: “ ǧget-aɣ abrid a nɛeddi/ iwumi ara –aɣ tagaddem?”.\nIduba isenden ɣef tagint(refus) n tiɣri n ugdud, tettun d akken d awal-nni i keblen, d imedyazen-nni rran d imeɣrasen d nutni ara yesiɣen ifeṭiwjen n tagrawla am akken it yenna Ben Moḥamed: “ a yizumal nesla-awen/ nesla mi wen-ggan snalsel/ times tuɣal d tiremt-nsen/ tiɣri tecḍed i yiles/ yekfa wawal/ raḥen idamen/ urif di ṛsas la ifetel). Ayen i d-yenna umedyaz yesufeɣ-it zzman ɣer ṣṣwab, imi d-isefra iqburen( iqdimen) i d-yejmaɛ umesnaw ( Mouloud Mammeri) deg adlis id yegren d acqirew i tmattent n yidles( poésie kabyle ancienne) , d netta i d-yessan i tnakra n Tizi-Wezzu am akken itt-yecna Frehat : “ tafsut n Tizi Wezzu/ u lufan-nneɣ ur negzi/ temla-aɣ amek ara neddu deg ubrid n tagrawliwin”.\nYendel uɣedu n lbaṭel, ttwaksen xemsa ɣef yimmi, agdud yendekwel deg akken ziɣ ka zrin isaggasen deg ifasen-is kan yedrem. Am akken itt-yurga umedyaz tejra n leḥlu yuɣal-itt-id umkan-is , yesekr-itt-id uẓar-is. Idles yufa araw-is, tutlayt tufa imawlen-is, seg assen tafsut tasawel i tafsut akken a tteṣiweḍ i ddunit meṛṛa tiɣri n wid yuggin tamettant tazulat( mort absurde).\nUl ma yal yenguga\nTikli-nneɣ terwi leɛqul\nQqaren-as d acu-t waya\nUr fhimen ara\nAnwa igli wuɣur nettmuqul\nD taqbaylit i d-yeḥyan ass-a\nSeg iẓuran tegma\nA yitbir ffek-as azul


Q=2	C=2	SS=0	LS=0	PS=0	DC=0	LC=0	SD=0	BS=1	G0=36	G1=18	G2=8	DLID=ber_Latn	BODY=«Din i yeqqim Cherif Boubaghla, di leɛnaya n taddart-a, ugar n 3 n yiseggasen» - La Dépêche de Kabylie\nAccueil Tamazight «Din i yeqqim Cherif Boubaghla, di leɛnaya n taddart-a, ugar n...\nSAHEL - D izurar ɣef yidurar\n«Din i yeqqim Cherif Boubaghla, di leɛnaya n taddart-a, ugar n 3 n yiseggasen»\nGar tudrin n leqbayel i mazal ttgallant s Jmaɛliman, ad naf taddart n Sahel i yewwin aseggas-a, dɣa, arraz amezwaru n Temsizzelt Aissat Rabah n tezdegt. Tezga-d taddart n Sahel deg tɣiwant n Wizgan gar-as d tɣiwant n Yilula Umalu. Tebɛed ɣef temdint n Tizi Uzzu s wazal n 65 n yikilumitr. Tuli ɣef lebḥer s 580 n lmitrat, daymi tettuneḥsab d azaɣar, u syin i d-yekka yisem-agi, dɣa, Sahel.\nZedɣen deg-s azal n 4 000 n yimdanen, gar-asen 1 500 d iminigiyen i yellan s tuget di Fransa. Ttwassnen yimezdaɣ-is s lebni, taruẓi n ublaḍ, akermus akked uzemmur, ɣef wakken i aɣ-d-yenna Aziz Mechikan, yiwen gar wid i iqedcen, ladɣa, deg unnar-agi n tẓuri. Tebda tɛemmer taddart-agi s lqern wis 13. Deg taddart, ad naf 8 n tliwa, yal yiwet s yisem-is : Inurar, Tibraḥin, Tajmaɛt, Buferɣus, Tadwirt, Axewlij, Tiɣilt, Aḥemmam. Llant, diɣ, deg taddart aṭas n tddukkliwin, yal ta deg taɣult-is, yecban idles, addad, agama, tameṭṭut, aḥewwes, ṣyada…atg.\nD taddart n Jmaɛliman\nTtidiren yimezdaɣ n Sahel deg talwit, lemqadra, akaber n uberrani, tadukli akked tugdud. Acu kan ayen yugaren, ahat, aya, d tilelli n uxemmem n yal yiwen. Akka, dɣa, ara naf imdanen n ddin, ama d inselmen neɣ d imasiḥiyen, ttemqadaren gar-asen, ttemkabaren gar-asen. Wa ur yekkat deg wa mi ara d-ffɣen deg lǧameɛ neɣ deg tmezgida, tella din ula d yiwet n Zawiya n Sidi Ḥend Uɛamer. Yal wa yeqbel wayeḍ, dima ɣef leḥasab n Mass Mechikan.\nTeddun lecɣal n taddart am zik, s tmeddanit (laïcité). Deg tejmaɛt, yal wa yesɛa azref ad d-yefk tikti-s mebla ma iḥettem ɣef wayeḍ ixemmimen-is. Din, yemtawa umasiḥi, ineslem d win ur nettamen s kra. Din, ay d amyaggar n Jmaɛliman. Din i d-yettili beṭṭu gar ddin akked tesertit, meḥsub lecɣal n taddart. Din i d-lulen yilugan iɣef tetteddu taddart, i yettqadar yal yiwen ayen « yessawḍen ad d-tifrir taddart-nneɣ gar tudrin-nniḍen, ama deg tezdeg, deg ttrebga, deg uḥezzeb, deg useḥbiber ɣef yidles-nneɣ neɣ ɣef twennaḍt », i d-yerna yiwen yimḍebber n taddart.\nDeg-s i d-tban temkarḍit tamezwarut n tama-agi n Wizgan deg useggas n 1981. Tlul-d tddukkla tamezwarut akken kan tebda ciṭ n tugdut deg tmurt n Lezzayer, deg useggas n 1989, tiddukkla yewwin isem « Assirem ». Rnu ɣef leqdic adelsan, timliliyin n ddabex uḍar i yettilin gar tudrin seg yiseggasen n tmanyin.\nD taddart n tẓuri d tmeɣra n ukermus\nTeḍra-d tezrigt tis 16 n Tfaska Raconte-arts deg taddart n Sahel, aseggas-a, seg 19 ar 26 deg waggur n yulyu. « Ugar n 700 n yinaẓuren i yekkan deg usiher-agi. Rezzun-d ɣer taddart gar 30 000 ar 35 000 n yimdanen i wass. Ḥeḍren deg-s 200 n yimdanen ibeṛraniyen n 20 n tmura », i d-iwekked Mass Aziz Mechikan, i d-yernan « gar yiwudam i d-yusan, ad d-nebder Ait Menguellet, Ben Mohamed, Chikh Sidi Bimol, Akli D, Belkacem Hadjadj, Ramdane Achab, Younes Adli d wiyaḍ ». Am wakken i yellan yinebgawen n yiseɣ n Kalidunya ». Seg tama-nniḍen, texdem taddart n Sahel Tazrigt tis 8 n Tmeɣra n ukermus, aseggas-a n 2019. D taddart i yettwassnen aṭas swaya, dɣa.\nArraz amezwaru n temsizzelt Aissat Rabah n taddart tazeddgant.\nTettekka i tikkelt tamezwarut, u tewwi arraz amezwaru, xas ulamma ayen xedmen deg taddart, ur t-xdimen ara ɣef lǧal n temsizzelt-agi kan. Yella-d d ahil n taddart i imeqqren ayendin. D taddart tameqqrant deg tama-agi n Wizgan. « Nessaram ad nkemmel kan akka deg umecwar-agi i d-newwi. Aṭas n lecɣal i nexdem anda kkin yakk yimezdaɣ. Tura yeqqim-d kan useḥbiber ɣef wayen yellan akked usnerni n yisenfaren-nniḍen », i walan kra n yimezdaɣ.\nTazemmurt n teslatin\nYella umḍiq deg taddart n Sahel iwumi qqaren Tazemmurt n teslatin. Zik, ttẓurun yislan ijdiden, ama d tislit neɣ d isli amekkan-agi iwumi qqaren Tazemmurt n teslatin. Din i ṭṭalabent, ladɣa, testalin leɛnaya n useklu-agi akked dderya. Seg wakken ttaken zik ccan Leqbayel i yisekla akked yiɣersiwen, llan wid i as-yettaken ula d ismawen. Ḥesben-ten am yimdanen.\nKran n yiwudam : Cherif Boubaghla deg taddart n Sahel\nAṭas ur neẓri ara d akken Cherif Boubaghla yeqqim deg taddart n Sahel ugar n 3 n yiseggasen. « Yeffer Cherif Boubaghla ugar n 3 n yiseggasen deg taddart-nneɣ. Sawalen-as deg lweqt-nni deg taddart Cherif M’Ghandas ɣef leḥsab n umekkan n tnezduɣt-is (rrif n wasif n Sahel). Tesɛa diɣ taddart n Sahel aṭas n yimeɣnasen, yecban Redjadj Ouali i yellan deg ukabar n PPA, syin MTLD. D netta i d amezwaru i yeṭṭfen leslaḥ deg tama n Wizgan mi akken tendeh tegrawla n 1954. Yettwanɣa deg useggas n 1956 », i d-yesmekti Aziz Mechikan.\nYella daɣen ṭṭbib L’Hadj Ouhami i tettak taddart ɣer tayeḍ s ufella n userdun i wakken ad yeḍher i warrac, deg lqern-nni iɛeddan. Bakouche Med Ouamer n ALN. Mass Redjadj M’Hand i yellan d amaẓwan n Sliman Azem, acennay Ahmed Chabbi d wiyaḍ…atg.


Q=7	C=4	SS=4	LS=0	PS=2	DC=0	LC=0	SD=0	BS=5	G0=22	G1=12	G2=7	DLID=ber_Latn	BODY=Nawal Sseɛdawi tessers ixsan-nnes | Le RIFAIN\nNawal Sseɛdawi tessers ixsan-nnes\nAwarn i umi tiweḍ tesɛin n iseggusa di lɛumur-nnes, teḍra Nawal Seɛdawi x tlict n tudert ass n lḥedd 21 zi mars 2021, i yellan d ass amaḍlan n tyemmat.\nMin teɛna Nawal Sseɛdawi?\numi i tt-ttuɣa d taḥudrit\nNnan-as: « cem d ij n temɣart wer teḍbiɛed », tenna-sen: « necc qqareɣ tidet, tidet aqa ammu i tegga, wer teḍbiɛ ».\nD nettat; d taḍbibt , d tameɣnast d tawetmant, d tamarit tamisrit Nawal Sseɛdawi, i yeṭṭfen acbar s texzarin-nnes d uxarres-nnes d tira-nnes d wawal-nnes… tixḍar abrid n tidet d wexbac x tidet, maca abrid-a lebda yewɛer, lebda deg-s isennanen. D abrid-a i tt-yejjin ad tcuq lemwaj n tuɣɣubja i sɣemyen deg imelɣiɣen n lɣaci s yisem n ddin. Ttuɣa-tt d tazeɛɛamt mseqqem, tessiwel di mindi yeqseḥ wawal. Terẓa aṭabu x usentel n ddat n temɣart d ddin d wamun i di yegga wergaz aḍar x temɣart.\ntlul ass n 27 zi kṭuber asegg°as n 1931 di Lqaylubiya, teffeɣ-dd d taḍbibt zi tesdawit n Lqahira. tebda isuraf-nnes di tira amen tella d taḥudrit, tessufeɣ-dd ca n 45 n yedlisen. tettwassen s udafeɛ-nnes x tseqqar n temɣart, tiweḍ alami tesbedd tamesmunt n twiza aked temɣart taɛrabt asegg°as n 1982.\nAseggas n 1972, tessuffeɣ-dd adlis-nnes « Tamɣart d taqqut », tbedd zeg-s deg wudem n merra ddenf d uḍar i yettwaggen x temɣart, amecnaw imextan d ibexruras i ttegg wamun ḥuma ad yexzar taḥnjirt ma d taɛezrit ma lla. Iɛan wedlis-a ɣer lmujet tawetmant wiss tnayen ḥuma a dd-tessfi.\nNawal di buɣemɣam:\nNawal, zi temɣarin i ireẓmen taqebbart x isental i xef ittewqiɛ weqḍaɛ n nnefs. Tejbed-dd ireẓẓa n isental n ssiyasa d ddin d ddat n temɣart. Tbedd d iɣess n tmijja arendad lxezrat n wamun i yesseɛqaran tamɣart, amen ttuɣa tettɛan i lḥukuma n Misara minxef trezzu deg wazzerg n ssiyasa.\nTessuffeɣ-dd asegg°as n 1981 ij n tesɣunt tsemma-tt « lmuwajaha » , tettwaṭṭef ass n 6 cutanbir 1981, tettwagg di lḥebst. wer din min tekka, yemmut Anwar Ssadat, uca tennufsel-dd. Zi ssenni, tura adlis-nnes: « tiktayin di lḥebs n temɣarin » asegg°as n 1983. d nettat i yennan: « yedwel lxaṭar d ij n wezgen zi tudert-inu zeggami ksiɣ stilu uriɣ, wer yelli bu ca nlḥajet xaṭar kter zi tmenna n tidet deg yij umaḍal yeccur s ixerriqen« .\nTerna-ten Nawal deg wemseksi n imextan n twetmin:\nS tira-nnes d ixarrisen-nnes, tbeddel aṭṭas n texzarin ɣer temɣart di Misra d imunen n yemselmen merra. Ttuɣa-tt zeg imezwura i ilaɣan ɣer tikkest n imextan n twetmin, tḥesbi-t d ij n ɣezzu yemɣar yettwagg di lḥeqq n temɣarin. Manaya yejja-tt ad temradaf aked ixarrisen n lecyux isalafiyen i yeggin lɛucc deg wamun amisri. Yejja-tt ad temradaf ula aked ddewla zi mant-nnes, alami tiweḍ a xas-azzlen zi lxedmet-nnes d lwiẓara n sseḥḥet s ssibbet n udlis-nnes « tamɣart d taqqut », d manaya i tt-ɣa inedhen bac ad tettwaṭṭef di lḥebs aseggas n 1981 mamec i nniɣ.\nawarn i waṭṭas n isegg°usa n wemseksi, dewlen imextan n twetmin d ɣezzu di Misra. Yeffeɣ-dd wawal n Nawal, tiweḍ ddewla n Misra ɣer tidet i zi temɛucceb Sseɛdawi aked wamun Amisri d ddewla d iɛessasen n ddin. Alami ula d L’azhar, yewca-dd lfetwa yenna deg-s belli « imextan n twetmin ḥaram, d ttaɛeddu x temɣart ».\nختان الإناث حرام واعتداء على المرأة#لا_لختان_الإناث\n— دار الإفتاء المصرية 🇪🇬 (@EgyptDarAlIfta) January 31, 2020\nTessiwel Nawal Sseɛdawi deg wedlis-nnes « Udem iɛerran n temɣart taɛrabt« , x ɣezzu i deg-s yettwaggen umi i tt-ttuɣa d tameẓẓyant, ass umi i dd-ɣa asen a das-ggen imextan amen tella d taḥenjirt n setta n isegg°usa. Tesserɣ tifawin x leḥriq d ɣezzu i yettwaggen di rrimet n temɣart.\nAdlis-a nnes, ttuɣa-t am ca n tḥeryaḍt thezz min ijemden deg wamun, stenfɛent zeg-s temɣarin, iɛan amun bac ad ibeddel aṭṭas n texzarin ɣer temɣart.\nAmradaf aked ddin d ssiyasa:\nNawal Sseɛdawi, ttuɣa-tt d tazeɛɛamt deg wawal-nnes d uxarres-nnes. Ttuɣa-tt zeg tmezwura i ilaɣan bac ad yemqudda wergaz aked temɣart di lwert. Amen tesnekker taɛejjajt x tkembuct n temɣart. Tenna deg yij n wawal-nnes: « lḥijab wer yesskin ca ɣer tazdugi d temɣart, minzi nec mala xseɣ a dd-baneɣ ssfiɣ, ad sɣeɣ taḥeṭṭawt s xemsin junayh, uca d necc sɣiɣ jjennet s ttaman-a, maca necc wer xseɣ ca ad adfeɣ jjennet s uḥeṭṭaw, xseɣ a tt-adfeɣ s tembirt-inu d min tteggeɣ ». Nawal ttuɣa tettwala lḥijab d ij n tmatart i zi yettwagg uḍar x temɣart.\nTettwala Sseɛdawi belli ddin nwert-it x lejdud waha, amen tenna deg wawal-nnes: « Xemsa n tminutin awern i xmi i dd-ɣa-tluled (txelqed), a dac-ggen isem, a dac-ixḍaren iles (lluɣa), d ddin, d wikked ɣa temɛacared… a dd-tawyed tudert-nnec tekmel cekk-teddafaɛed x min ɛemmers wer tixḍared. »\nNawal Sseɛdawi tetter zi temɣarin d iḥudriyen ad ggen tagrawla ḥuma ad awḍen ɣer tlelli d tudert yecnan\nNawal deg wudem n tpateryarcit:\nTemɛutrus ɛawed Nawal Sseɛdawi aked usistim apatryarcan, tenna x-as ila netta d ij usistim yettwabezzez x temɣart di twacunt d berra i twacunt. Tbedd di ɣess n tmijja i yinni ttuɣa ittlaɣan bac tamɣart ad teqqim di taddart waha, ad tili adu wergaz, wer tettemxelliṭ deg imukan mani llan yergazen… Ttuɣa teqqar belli tamɣart d nettat i ikessin lhemm d arrmeḥ deg waṭṭas n twacunin.\nTtuɣa lebda tettlaɣa bac tamɣart ad tennufsel zi lgid d umawes i das-yegga wergaz, ad teqḍu ssnasel i tt-ittejjan lebda d tismeɣt n wergaz.\nTenna Nawal deg wedlis-nnes « tixzarin di tsertit d temɣart d tira »: « wer ittili lḥeqq d tdimuqraṭit illa mala tedḥa tlelli d wemquddi d ij n webrid n tudert di taddart d ccariɛ d sekwila d lxedmet d ufewwej d tirart« .\nZi min tenna:\n« Necc ad mmteɣ, cekk ad temmted, maca min itthimman; mamec ɣa tegged ad tɛiced al dd-ixecc nnhar-nnec. »


Q=11	C=0	SS=0	LS=11	PS=0	DC=0	LC=0	SD=0	BS=2	G0=5	G1=4	G2=3	DLID=ber_Latn	BODY=Bgayet : Ussan n useεlem ɣef unegmu imezgi - La confédération des Iflisen Umellil\n<< Université de Bgayet : festival... Jijel, un peu d'histoire >>\nBgayet : Ussan n useεlem ɣef unegmu imezgi\nUssan n useεlem ɣef unegmu imezgi\nYella-d wawal ddurt iεeddan di tesdawit n Bgayet ɣef unegmu imezgi. Inelmaden n uqusis n tussna waman (club scientifique hydraulique) heyyan-d ɣef demma yiwen n wahil d amerkanti ideg llan yisaragen i d-wwin yimusnawen iqeddcen deg uḥric-a.\nGar yisaragen-a iwmi neḥḍer, win i d-yefka Dr Ladjel (tasdawit n Sṭif) ɣef tlufa icudden ɣer tussna n waman. Deg wawal-is, iwessa imdanen ad smersen ttrika-yi n waman s leεqel akked cceḥḥa iwakken ur ttḍurrun ara agama ; "acku amdan yesεa ddur ameqqran ama deg lemḥadra neɣ deg uswiɣi n ugama". Ma d ayen yerzan tixessarin i yeffɣen afus n umdan, yecban iḥemmalen akked uɣurar Mass Ladjel yenna : "Imusnawen ma ttunefken-asen ttawilat ilaqen, zemren ad afen tifrat ilmend n usenqes n txessarin-a, acu kan ilaq ad tili lemεawna d timezgit gar-asen akked lḥukuma".\nNeḥḍer daɣen i usarag i d-yefka Dr K. Madani (tasdawit n Bgayet) ɣef uskan n kra n tlufa yerzan anegmu imezgi, anida i d-yesbeyyen anegmu-ya yettili-d di tlata n taɣulin : tawennaḍt, timetti akked tdamsa. S wakka yal tawsit (ssenf) n yimdanen tesεa ɣer wanida i tefka tamuɣli-s s waṭas : imezdaɣ yecɣeb-iten uḥareb ɣef ugama, tideblin akked tdukliwin tecɣeb-itent tezdeg n twennaḍt ma d tikebaniyin ttnadint ɣef wamek ara izmirent i uεiwed n usemres n tɣawsiwin i ttḍeyyiren yimdanen, rnu ɣur-s anadi ɣef yiɣbula imaynuten n ssehd. Netta di lḥaqiqa, yewwi-d ad as-qqimen akk i taluft imi tezdi-ten merra, s wakka zemren ad ffɣen s yiwen wahil yesduklen akk uguren-a, ilmend n unadi ɣef yiwet n tifrat".\nMass K. Madani, yesḥasef ɣef liḥala ideg yettidir ugama di tmurt-nneɣ, ɣas ma llan yisuḍaf i yettwessin ɣef uḥareb fell-as akked uεaqeb n wid i t-yeswaɣayen, maca ulac asemres-nsen.\nΓer tagara, yextar ad yessegri s wawal n Antoine de Saint Exupéry : "Ur nwertet ara lqaεa n lejdud, maca ad tt-id-neǧǧ i tarwa-nneɣ".\ndissertation 26/11/2009 07:52